कुछ लोग जानतबूझत गलत आरोप लगावत बा संघ पर – टटका खबर\nकुछ लोग जानतबूझत गलत आरोप लगावत बा संघ पर\nरांची में चलावल गइल राष्ट्रीय स्वयंसेवक संघ के अखिल भारतीय कार्यकारी मंडल के तीन दिना बइठक के आखिरी दिन आजु अतवार के सरकार्यवाह सुरेश भय्या जी जोशी मीडिया के बधाई दिहलन कि एह बइठक के गुणात्मक समाचार प्रकाशित के से समाज के सही संदेश दिहल लोग. कहलन कि संघ का लगे 90 बरीस के सामाजिक जीवन के अनुभव बा. संघ के काम के गुणात्मक नजरिया से देखला के जरूरत बा बाकिर एने कुछ समय से देश के कुछ लोग आ संगठन जानतबूझत गलत आरोप लगावत बा संघ पर आ हिन्दू समाज के कटघरा में खड़ा करे के कोशिश करत बा. एह तरह के कोशिश के निंदा होखे के चाहीं.\nहर साल संघ के दू गो खास बइठक होले जवना में संघ के काम के समीक्षा कइल जाला. पहिलका बइठक मार्च में प्रतिनिधि सभा के होले आ दुसरका बइठक अक्तूबर-नवम्बर के बीच कार्यकारी मंडल के होले. कार्यकारी मंडल के अबकीओ के बइठक में हमनी का संघ कार्य के समीक्षा कइनी ह सँ. संघ कार्यकर्तन के लगातार कोशिश से पिछला दस बरीस में देश में संघ के 10500 नया शाखा बढ़ली ह सँ. अबहीं देश भर में संघ के कुल शाखा के गिनिती 50400 बा. एहमें से 91 फीसदी शाखा में चालीस बरीस से कम उमिर के लोग शामिल होला जबकि बाकी नौ फीसदी में उमिरदराज लोग. एह तरह से संघ के युवा शक्ति कहल जा सकेला.\nभय्या जी जोशी बतवनी कि कुछ लोग के लागेला कि संघ एगो शहरी संगठन ह, जवन कि ह ना. अबहीं संघ के 60 फीसदी काम गाँवन में चलत बा आ महज 40 फीसदी शहरन में. देश के 90 फीसदी तहसीलन में संघ के कार्यकर्ता पहुंच चुकल बाड़ें. दस से बारह गाँव मिला के एगो मंडल बनेला संघ के आ देश के 53000 से अधिका मंडलन में से आधा में से अधिका में संघके काम चहुँप गइल बा. संघ के वेबसाइट का मार्फत साल 2012 में हर महीना एक हजार लोग संघ से जुड़त रहुवे जवन गिनिती अब हर महीना आठ हजार के हो गइल बा.\nसरकार्यवाह बतवनी कि एह घरी संघ सेवा के क्षेत्र आ ग्रामीण विकास पर काम करत बा. आगे चल के जल प्रबंधन, जल संरक्षण आ जल संवर्धन पर काम करे के जरूरत महसूस होखत बा. अगिला योजनन में संघ एहपर काम करे के सोचले बा. केन्द्र सरकार के स्वच्छता अभियान के सराहत भय्याजी कहनी कि ई सराहे जोग काम बा आ एकरा के अउरी असरदार बनावे के जरूरत बा.\nसंघ, जल संरक्षण\nTags: जल संरक्षण, राष्ट्रीय स्वंयसेवक संघ, संघ


बतकुच्चन – १०३ – Anjoria\nबतकुच्चन – १०३\nकवन अभागा गाँजा बोवलसि हो/पियवा बउरा गइलें. कवन पापी घोर के पियवलसि हो/पियवा बउरा गइलें. ना ना, हम आजु फगुआ गावे नइखीं आइल. ई त बस फागुन के महीना हा पिछला हफ्ता देश के हालात पर बेरबेर ई फगुआ याद आवत रहल से सोचनी कि काहे ना आजु बउराइल आ बाउरे पर चरचा कर लीं.\nबाउर माने खराब, गलत आ बउरा माने पागल भइल, मतिहीन भइल, बुद्धि भुलाइल. बाउर कवनो जरूरी नइखे कि बउरा के बाउर बनल होखे. ऊ त सुभावे से बाउर हो सकेला. आ बउराइल जाला कवनो कारण से, कवनो नशा से, कवनो बेमारी से. बाकिर सोचे वाली बात बा कि हमरा ऊ फगुअवा काहे याद आवत रहल. अतना त रउरो जानते बानी कि ओह लाइन का पीछे जरूर कवनो कहानी बा तबे आजु फगुआ से शुरूआत कइले बानी. काहे कि फागुन के महीना होखला का बावजूद मौसम के मनमिजाज आ शहर के हवा अतना बउराइल बा कि फगुनहट कब बहल, बहल कि ना से पते नइखे चलत. बस इहे मान के संतोष कर लेबे क बा कि फागुन क महीना ह त फगुनहटो बहते होखी, अलग बात कि ओह बेरा आदमी अपना घर में पड़ल होखे. काहे कि केहू ना केहू त ई फगुनहट लगबे कइल रहे जे सरकार सोचे लागल कि सोरह साल के लइकी के सेक्स सकारे लायक मान लिहल जाव. सोरह साल के लइकी शादी ना कर सके, गाभिन भइला प एबार्शन ना करवा सके, वोट ना डाल सके बाकिर सेक्स करवा सकेले. ओह दिन टीवी पर बहस सुनत रहनी त एगो नेतइन के कहना रहल कि रउरा सभे जान बूझ के मुद्दा अझुरावत बानी. सेक्स आ शादी अलहदा मुद्दा ह. सेक्स उमिर के जरूरत होले जबकि शादी जिम्मेदारी. सोचनी कि केहू ना केहू उनुका के एह ला टोकी बाकिर केहू ना टोकल. से हमरे एह जरूरत आ जिम्मेदारी के बहस आगे बढ़ावे के पड़त बा. ओह नेतइन से पूछे चाहत रहुवे कि चुनाव लड़ल त नेता नेतइन लोग के जरुरत होले जबकि वोट डालल जनता के जिम्मेदारी. फेर वोट में काहे उलटा बा कि अठारह साल के आदमी औरत वोट दे सकेले बाकिर चुनाव लड़े के उमिर पचीस साल होखे के चाही. एहीजा त जिम्मेदारी वाला उमिर कम बा आ जरूरत वाला उमिर बेसी. सेक्से का तर्ज पर सरकार काहे नइखे कर देत कि सोरह साल में चुनाव लड़ सकीलें बाकिर वोट डाले खातिर कम से कम पचीस साल के होखल जरूरी बा. आखिर वोट डालल जिम्मेदारी के काम होला. हँ कि ना?\nखैर गनीमत अतने बा कि आजु जब बतकुच्चन करे चलल बानी त सगरी नियम कानून बदल के संसद में विधेयक पेश भइल बा. अलग बाति बा कि तबले दोसर केहू दोसरा कवनो मुद्दा के गाँजा पी लिहले बा आ सरकार फेरू बउरा गइल बिया. बाकिर चलत बेरा हम इहे गावत जाएब कि सदा आनंद रहे एही द्वारे मोहन खेले होरी हो, एक ओर खेले कुँअर कन्हाई एक ओर राधा गोरी हो! काहे कि अगिला बेर जब भेंट होई तब ले फगुआ बीत चुकल रही आ …\nPrevious Post: ‘दुल्हे राजा’ के शानदार लॉचिंग आ ‘प्यार झुकता नहीं’ के म्युजिक रिलीज\nNext Post: आधा अल्पसंख्यकन के मुकदमा कवना कोर्ट में सुनल जाई?


माईभासा दिवस पर एक से एक नमूना – Anjoria\nमाईभासा दिवस पर एक से एक नमूना\nFebruary 20, 2016 Editor खबर, देश आ समाज, भाषा, सभा समारोह, सरोकार 0\nकाल्हु दुनिया भर में माईभासा दिवस मनावल जाई आ लोग अपना अपना माईभासा के पुरहर, समहर, मजगर बनावे के जोड़ जुगत में लागत आपन आपन आयोजन करी. भोजपुरी के मठाधीशो लोग जगहे जगह आयोजन करे वाला बा. एह आयोजनन के एकाध बोलहटा हमरो लगे चहुँपल बा आ ओकरा के देख के हम दंग बानी.\nनमूना खाति भोजपुरी समाज दिल्ली के निमन्त्रण रउरा सोझा पेश बा –\nभोजपुरी के खानदानी दुश्मन भासा हिन्दी में लिखल एह बोलहटा के आजु का दिन में चलत भोजपुरी आन्दोलन के प्रतीक मानल जा सकेला. ई बतावत बा कि भोजपुरी के नाम पर संस्था सम्मेलन चलावत लोग भोजपुरी के घटिया मानेला. एह लोग का नजरी में भोजपुरी एह जोग नइखे कि ओह भासा में बोलहटा छपावल जा सके आ विचार गोष्ठी के मथैला भोजपुरी में तय कइल जा सके. शायद ओहिजा चरचो हिन्दीए में होखी. हो सकेला कि कुछ भासाप्रेमी आपन बात भोजपुरी में कहसु बाकिर एतना त बेझिझक कहल जा सकेला कि आयोजन के प्रेस नोट हिन्दी आ अंगरेजिए में जारी कइल जाई. अबहीं ले त इहे होखत आइल बा.\nभोजपुरी से प्रेम करे वाला लोग एहू पर सोची आ मनन करी एकर आस निराश रहला का बादो हम करत रहब. बाकि माई के मरजी.\nपूर्वोत्तर आ उत्तरभारतीय भाषा के प्रतिनिधि लेखकन के सम्मिलन में भोजपुरी\nभोजपुरी के संविधान के अठवीं अनुसूची में शामिल करावे ला धरना\nCategories Select Category मनोरंजन (4,467) गीत-गवनई (164) टीवी (161) फिल्म (1,412) रंगमंच (7) सतमेझरा (464) अगड़म बगड़म (11) एक तरफा विचार (11) कतरब्योंत (7) कोलकाता मेल (4) जिनिगी के जमीन (1) निबन्ध (65) निरउठ (10) नीक-जबून (15) बतकुच्चन (143) भउजी हो (33) भोला बाबू (4) रामझरोखा से (2) लस्टम पस्टम (158) सरोकार (1,087) काम के बात (1) कोर्स आ कैरियर (10) खबर (501) चौपाल (85) ज्योतिष आ वास्तु (8) देश आ समाज (366) नारी-जगत (10) पर्व त्योहार (51) भोजपुरिया लाल (35) योग (1) राजनीति (60) सभा समारोह (104) स्वास्थ्य (8) साहित्य (774) उपन्यास (39) कविता (287) कहानी (52) पुस्तक चर्चा (103) भाषा (261) समीक्षा (7)


टटका खबर : अतवार, 26 जुलाई 2015 (अबेर) – टटका खबर\nउत्तर प्रदेश देश-दुनिया\nटटका खबर : अतवार, 26 जुलाई 2015 (अबेर)\nJul 26, 2015 News in Bhojpuri, कटरीना कैफ, कुश्ती, टटका खबर, बलिया, बिहार विधानसभा चुनाव, मिर्जापुर, याकूब मेनन, लालू प्रसाद, वारानसी\n257 लोग के जान लेबे वाला आतंकी याकूब मेनन के पैरवी कइला का बाद आलोचना के बाढ़ देख बालीवुड स्टार सलमान खान आपन ट्विट वापिस कर लिहलन आ लोग से माफी मँगलन कि अइसन ट्विट करे के गलती क दिहलन. बाकिर एह बीच 40 जने राष्ट्रपति का लगे गोहार लगवले बाड़न कि याकूब के फाँसी मत लगावल जाव. एह लोग खातिर ट्विटर पर याकूब के 40 सूअर वाला हैशटैग पापुलर हो गइल बा. भाजपा के कहना बा कि आतंकी हत्यारा याकूब मेनन के फाँसी रोके खातिर एकरा के फिरकावाराना रंग दीहल जा रहल बा. याकूब मेनन के फांसी देबे वाला मनीला रस्सी बिहार के बक्सर जेल में बुनाता.\nराजनीतिक रसूख राखे वाला बदमाश के छेड़खानी से परेशान एगो सोलह बरीस के लड़िकी हमीरपुर आग लगा के जान दे दिहलसि बाकिर थाना में ओह गुन्डन का खिलाफ केस दर्ज करावे चहुँपल लोग पर पुलिस गोली चला दिहलसि जवना से दू आदमी के मौत हो गइल. एकरा बाद विदेश में छुट्टी मनावत मुख्यमंत्री ओहिजा के एसपी के निलंबित करे के आदेश दे दिहले आ मामिला के जाँच करावे के कहले बाड़न.\nधरना के उस्ताद अन्ना हजारे मौका देख आजु सेना खातिर वन रैंक वन पेंशन के आन्दोलन में कूद पड़लन. कहल गइल बा कि नेता तीन तरह के होलें. पहिलका आगे चलेला त भीड़ ओकरा पाछे चल देला. दुसरका तरह के नेता भीड़ देखेला त ओकरा आगे आगे चले लागेला आ तिसरका के देख के पते ना लागे कि भीड़ ओकर पाछे चलत बिया कि ओकर पीछा करत बिया. अब रउरा खुदे तय कर लीं कि अन्ना के कवना तरह के नेता मानल जाव.\nजाति के राजनीति करे के माहिर लालू प्रसाद जाति जनगणना के आंकड़ा जगजाहिर करावे के मांग करत अतवार का दिने पटना के गाँधी मैदान पर गाँधी जी के मूर्ति का नीचे दिन भर के उपास कइलन. लाजो ना लागल एह चारा घोटाला के सजायाफ्ता मुजरिम के गाँधी जी का पजरा बइठे में.\nयूपी के जौनपुर में आजमगढ़ के एगो चालबाज नवही नकली दारोगा बन के गाड़ियन से वसूली करत धरा गइल. वसूली के शिकायत पर पुलिस ओकरा के गिरफ्तार कर लिहलसि.\nबलिया जिला के सुखपुरा इलाका के हनुमानगंज बाजार से पुलिस एगो अंबेस्डर कार से दस पेटी अर्जीनिया बरामद कइलसि. पुलिस के देख के ओकर चालक आ ओह पर बइठल तस्कर भाग परइले सँ.\nबलिया जिला के आंवला नाला से होखत घाघरा के पानी सैकड़ों एकड़ खेत में पसर गइल बा आ फसल के डूबा दिहले बावे.\nबलिया जिला के तहसील परिसर में एगो वकील संगे मारपीट के आरोपी के एसडीएम के अदालत से जमानत मिल गइला का बाद वकील उनुका से नाराज हो गइल बाड़े आ एसडीएम समेत सगरी अदालतन के बहिष्कार करे के एलान कइले बाड़े.\nमिर्जापुर जिला में अतवार का दिने वीर एकलव्य समिति का ओर से फूलन देवी का 14वाॅ बलिदान दिवस मनावल गइल.\nलखनऊ का कैण्ट इलाका में सेना के गोदाम में लागल आग से ओहिजा राखल सब कुछ जर के राख हो गइल. सेना के कहना बा कि एह गोदाम में पुरान कबाड़ राखल जात रहुवे.\nयूपी के चुनाव से पहिले बसपा के झटक के ओकरा सरकार में मंत्री रहल जयवीर सिंह भाजपा में शामिल हो गइल बाड़ें.\nवाराणसी के सारनाथ इलाका में नक्खीघाट में एगो साड़ी व्यापारी के घर से 85 हजार नगदी समेत तीन लाख के गहना आ कीमती सामान चोरा ले गइलें स चोर. चोरौ का बारे में अतवार का भोर में पता लागल.\nपश्चिम बंगाल के मुख्यमंत्री ममता बनर्जी अतवार के दिने अपना राज्य में निवेश जुटावे का नाम पर ब्रिटेन के पाँच दिन के यात्रा पर अतवार का दिने रवाना हो गइली.\nहालही में रिलीज भइल सलमान खान के फिलिम ‘बजरंगी भाईजान’ 200 करोड़ रुपिया बिटोरे के आंकड़ा पार क लिहलसि.\nबालीवुड अभिनेत्री कटरीना के कहना बा कि प्रशंसक लोग हबड़ाव मत आ कुछ दिन अउरी उनकर कुँआर रहल झेल लेव लोग. ऊ रणवीर कपूर से सगाई के खबर के महज अफवाह बतावत कहली कि अबहीं शादी करे के उनकर कवनो योजना नइखे.\nनीदरलैंड के ईंधोवेन में होखत विश्व जूनियर स्क्वॉश चैम्पियनशिप के पहिला दिने सातों भारतीय खिलाड़ी अगिला दौर में चहुँप गइलें.\nनाइजीरिया के दमतुरु शहर में अतवार का दिने भइल बम विस्फोट में नाहियो त एक दर्जन लोग के जान चल गइल बा.\nपाकिस्तान-अफगानिस्तान के बार्डर पर अतवार का दिने अमेरिकी ड्रोन हमला में पाँच गो आतंकियन के मारल जाए के खबर बा.\nसाल 2010 में मिस जार्डन के खिताब जीते वाली लारा अब अपना करियर के छोड़ इस्लामी स्टेट के आतंकियन से मुकाबला करे खातिर आतंक विरोधी संगठन ‘घोस्ट सिक्योरिटी’ का साथे हो गइल बाड़ी.\nकजाखस्तान के अस्‍ताना में पांचवाँ प्रेसीडेंट कप सीनियर अंतरराष्ट्रीय कुश्ती टूर्नामेंट में भारतीय महिला कुश्ती टीम रजत पदक जीत लिहलसि. विनेश 48 किलोग्राम, ललिता सहरावत 55 किलो आ अनिता 63 किलोग्राम भारवर्ग में आपन आपन मुकाबला जीत लिहली. एह टूर्नामेंट में भारत दुसरका जगहा पर रहल.\nभारत के इकलौता फार्मूला 1 टीम फोर्स इण्डिया खातिर बहुते खराब रहल कि एफ-1 हंगरी ग्रांप्री. से ओकर दुनू कार अतवार का दिने बिना कवनो अंक बनवले वापिस हो गइली सँ.\nटटका खबर : अतवार, 26 जुलाई 2015 (उपरी बेरा)\nमिसाइलमैन अब्दुल कलाम उड़ गइलन


बलवा का भूमिका में सुदीप पाण्डे – Anjoria\nबलवा का भूमिका में सुदीप पाण्डे\nNov 1, 2010 भोजपुरी फिल्म, सुदीप पाण्डे\nवइसे त सुदीप पाण्डे बहुते फिल्मन में काम कर चुकल बाड़ें बाकिर “बलवा” ओह सब से अलगा बा. निर्माता राधे शर्मा के कहना बा कि एह फिल्म के कहानी एगो काल्पनिक गाँव शिवपुर के बा जहाँ पिछला दस साल से बाहुबली डकैत भीमा आपन आतंक पसरले बा. ओकर दबदबा अगल बगल के समूचा जवार पर बा. भीमा के दबदबा अइसन बा कि जेही ओकरा खिलाफ आवाज उठावेला ओकरा के ऊ कालीस्थान में बलि दे देबेला.\nओही गाँव के सभ्य सरपंच निर्णय विश्वकर्मा के बेटा “बलवा” बचपने से एह अन्याय का खिलाफ आवाज उठावत आवत बा. एक दिन जब बाति ओकरा बर्दाश्त के बाहर हो जात बा त ऊ भीमा के महल में आग लगा देत बा. एह बाति के जानकारी जब विश्वकर्मा के होत बा त ऊ भीमा का डर से रातेरात परिवार समेत गाँव छोड़ देत बा. शहर में बलवा के नौकरी मिल जात बा त विश्वकर्मा ओकरा के किरिया धरा देत बाड़न कि घरे मत अइहे आ अपने गाँवे लवटि जात बाड़न.\nदस साल बाद बलवा के पता चलत बा कि ओकरा बाप आ बहिन के भीमा मरवा दिहले बा. ई सुनला का बाद बगावत के चोला पहिरले बलवा अपना गाँवे चहुँपत बा.\nलेखक निर्देशक राधे शर्मा, निर्देशक चुनमुन पंडित, गीतकार आ संगीतकार अमन श्लोक, छायाकंनकर्ता देवेन्द्र तिवारी के एह फिल्म के खास खास कलाकारन में सुदीप पाण्डेय, प्रिया शर्मा, रीमा पटेल, बाल गोविन्द, पंकज मेहता वगैरह के नाम बा.\nसेवन स्टार इन्टरटेनमेंट बनावे जा रहल बा भोजपुरी फिल्म


छपरा न्यूज, 28 मई 2016 – टटका खबर\nप्रधानमंत्री उज्ज्वला योजना के बिहार में शुरूआत मुजफ्फरपुर जिला से होखी आ ओकरा बाद जून ले एकरा के सगरी जिलन में लागू क दिहल जाई. गैस कनेक्शन आ सिलिण्र बिना दाम लिहले दीहल जाई बाकिर चूल्हा आ गैस के दाम लीहल जाई.\nबक्सर डेयरी सोन नहर, औरंगाबाद आ पटना के नहरन का दुनू कगार पर खाली पड़ल जमीन पर मलवरी आ सहतूत के पौधा लगावे के प्रस्ताव केन्द्रीय सिल्क बोर्ड पास क दिहले बावे. भागलपुर में सिल्क तकनीकी शोध केन्द्र के शाखा आ सिल्क धागन के यार्ड बैंक खोलहूं के फैसला लीहल गइल बा.\nसेना भर्ती में फर्जीवाड़ा रोके खातिर अब आधार कार्ड आ पैन कार्ड जरूरी बना दीहल गइल बा. बहाली का मैदाने पर स्कैनर लगा के आधार कार्ड के जांच क लीहल जाई. एकरा अलावे अब महतारी आ बाप दुनू के नाम दर्ज करावल जरुरी होखी.\nराज्य निर्वाचन आयोग के हना बा कि अगिला साल से शहरी निकाय चुनावो में आरक्षण के रोटेशन बदल जाई. अगिले साल ई चुनाव होखे वाली बाड़ी सँ.\nबिहार विद्यालय परीक्षा समिति आजु उपरी बेरा इंटर आर्ट्स के रिजल्ट जारी क दी. मैट्रिक परीक्षा के रिजलिट जारी होखे में दू गिन अउर लागी.\nकाल्हु रात बिहार में अनेके जगहा तेज आन्ही पानी आइल जवना से कई जगहा ट्रांसफर्मर जरला आ तार टूटला का चलते बिजली सप्लाई रुक गइल. मानसून 17 जून ले बिहार चहुँपे के खबर बा.\nकेरल में होखत राष्ट्रीय यूथ एथलेटिक्स प्रतियोगिता में बिहार अब ले पाँच गो पदक जीतले बा.\nराज्यसभा चुनाव में बिहार से राजद का तरफ से लालू प्रसाद के बेटी मीसा भारती आ राम जेठमलानी के टिकट दीहल जाई. पहिले राबड़ी देवी के नाम सुनात रहुवे बाकिर बेटी बाजी मार लिहलसि.\nकटिहार जिला के बैद्यनाथपुर दियारा इलाका में गंगा नदी में नाव पलटला से4जने के मौत हो गइल आ2जने अबहीं ला लापता बाड़ें. बाकी लोग पवँड़ के निकल आइल.\nबक्सर का एगो अदालत काल्हु एके परिवार के पांच जने के उमिर कैद के सजा सुनवलसि. ई लोग चार बरीस पहिले आपुसी झगड़ा में तीन आदमी के खून क दिहले रहुवे.\nभोजपुर के आरा में पुलिस काल्हु तीन गो तस्करन का लगे से करीब डेढ़ किलो हेरोइन बरामद क के तीनो के गिरफ्तार क लिहलसि.\nTags: आरा, बक्सर, मीसा भारती, रिजल्ट, सेना बहाली


कहीं त कवनो सीमा होखी – Anjoria\nकहीं त कवनो सीमा होखी\nबात आयटम डांस के होखे आ फूहड़पन के सीमा रहे ई कई बेर संभव ना होला. आ हद त हो गइल बा आवेवाली फिल्म “रंगबाज” में जवना में सीमा सिंह पर “शीला के जवानी” का टक्कर वाला एगो गाना डालल गइल बा जवना के बोल अतना फूहड़ बा कि लिखहूं में लाज लागत बा. बाकिर जब हिन्दी फिल्म के गिरावट के कवनो सीमा नइखे रहि गइल त भोजपुरी के के कहो. ओकरा के त पहिलही से बदनाम कर के रखले बा लोग. शृंगार रस आ कामुकता का बीच बड़ अन्तर होला. एह बात के एह फिल्म वालन के समुझावे के. ” रंगबाज” के एह “डबल मरद के जोर वाला” गाना पर वइसने डाँसो कइले बाड़ी सीमा सिंह कि कैटरीनो के जवानी पानी माँगे लागी. एह आयटम गाना के शिवराम यादव का निर्देशन वाली फिल्म “रंगबाज” खातिर फिल्मवला का बाद सीमा कहली कि कमाल के गाना बनल बा ई.\nरिंकू पर फिदा हो गइल गोरिल्ला\nजब संजय पांडे नाच के देखवले


कालाधन बैंक में लुकाइल बा त कवन आश्चर्य – Anjoria\nकालाधन बैंक में लुकाइल बा त कवन आश्चर्य\nदिसम्बर 6, 2014 जयंती पान्डेय, भोजपुरी, लस्टम पस्टम\nकिताबन में, मय अखबारन में पढ़ले बानी कि संसद के एक दिन के कार्रवाई में कई लाख रुपया खर्चा होला. लेकिन बाबा तूं बतावऽ कि कालाधन आउर कई गो मामूली बात खातिर सांसद लोग संसद के कार्यवाही ना चले देला, आ कामकाज ठप क देला. अतना कहि के रामचेला आगे कहले कि अब काला धन के विदेश से अपना देश में ले आवे के बात पर संसद में मार चिल्लाहट लाग गइल बा. काहे आखिर?\nबाबा लस्टमनंद कहले कि रामचेला ई सब बुड़बकाही ह. अब देखऽ ओह दिन तूहूं झाड़ू ले के नेताजी के संगे मार दनादन सफाई में लागल रहलऽ. अब जेने देखऽ ओने लोग सफाई क रहल बा. मंत्री से ले के संतरी ले, मरद मेहरारू सभे सफाई में लागल बा. अब एह में कवनो काला धन के बात कइल कतना गंदा काम हऽ?\nजहां रगर-रगर के सफाई कइल जा ता उहां काला धन के ले आ के गंदगी फइलावल कवन अच्छा काम ह? आ सरकार त देश में विदेशन से एफ डी आई के न्यौता दे ले बिया आ सांसद महोदय लोग बा कि काला धन ले आवऽ, ले आवऽ. मोदी भाई त कांग्रेस मुक्त देश के बात क रहल बाड़े आ एहमे काला धन से मुक्ति आ फेर विदेश से ले आ के काला धन से सउन मउन कइल कवन चलाकी ह भाई.\nसरकार त मेक इन इंडिया के बात कहतिया आ काला धन त सबसे बड़हन मेक इन इंडिया ह. एकरा के ले के काहे अतना बवाल? एगो बाबा रामदेव बाड़े कि जब देखऽ पेट फुलावे पचकावे में, सांस छोड़े आ सांस लेवे में, लागल रहेले आ ओकरा से जे समय बांचल ओह में काला धन, कालाधन के पाठ करेलें. कहेलें लोग इहां काला धन बनावऽता आ विदेशी बैंक में जमा क देला.\nअब उनका के के बतावे कि दिवाली में उनका हर आश्रम सजावे खातिर जवन सजावटी भक भुक बत्ती लागल रहे ऊ चीन के बनल रहे. अब चीन के उत्पादन अपना देश में बिका सकेला त अपना देश के उत्पादन विदेशी बैंक में काहे ना राखल जा सके. अब ओकरा ले के हाल्ला एही से बा न कि मोदी जी कहले रहले आ बाबा रामदेव इहे कहले रहले. अब मोदी जी के ई सब बात इयाद करे के सवांस कहां बा आ बाबा त अपने ना जाने कवना खतरा के भय से जेड सुरक्षा में लुका गइले. अइसन में कालाधन जे विदेशी र्बैंक में लुका गइल बा त कवन आश्चर्य!\nबेइज्जत करे खातिर इज्जत भइल\nविश्वस्तरीय ट्रेन सफर के माजा खतम हो जाई


बतावऽ तऽ, सबसे बड़हन के – Anjoria\nNov 26, 2010 आदर्श सोसाइटी घोटाला, कामनवेल्थ गेम्स घोटाला, घोटाला, भोजपुरी लस्टम-पस्टम, स्पैक्ट्रम घोटाला\nबड़ा कंफ्यूजन बा जी. आउर ई नेता लोग तऽ मामिला के अउरी फइला रखले बा. जवने घोटाला सामने आवऽता ओही के सबसे बड़हन बता देता लोग. एक बात पर टिकते नइखे लोग. ई जमाना के साथ चले वाला बात ना हऽ. काहे कि जेतना जल्दी-जल्दी ई घोटाला सामने आ रहल बा ओतना जल्दी कम से कम जमाना तऽ नइखे बदलत. ई जइसन बहे बयार, पीठ तब तेने घुमा देवे वाला मामिलो ना हऽ. मौकापरस्ती त खैर उहो होला आ एह तरह के मामला में कमिटमेंटो कवनो ना होला. पर ई तऽ एकदम मौकापरस्ती हऽ न कि जे सामने आ गइल, बस ओही के बड़हन बता दिहनी. एहसे लोग तऽ कंफ्यूज होइये जाला न जी. लोग के कुछ बुझइबे ना करे कि सबसे बडहन घोटाला कौन हऽ?\nपहिले बतावल गइल कि कॉमनवेल्थ घोटाला सबसे बड़हन हऽ. कहल गइल कि – कुछ मत पूछऽ , ई घोटाला ना हऽ, बूझि जा कि लूट मचल बा. अइसन लूट कि कबो देखले ना होखबऽ. बतावल गइल कि जाने सत्तर हजार करोड़ के घोटाला हऽ कि अस्सी हजार करोड़ के. केहू कहल कि अतना में तऽ ओलिंपिक करा लेतीं आ उहो एक बार ना दू -दू बेर करा लेतीं. केहू कहल कि एतने में तऽ नया शहर बस जाइत. अब कॉमनवेल्थ खेल आयोजन समिति अखबारन में विज्ञापन दे के बतवलस कि ई एतना बड़हन घोटाला ना रहे, असल में तऽ कुछ ना रहे. बस हंगामा हो गइल. एह पर एक बार फेर हल्ला मचल कि ई एक और घोटाला हऽ.\nघोटाला ऊपर घोटाला. कांग्रेस पार्टी त कलमाड़ी के अपना संसदीय दल के सचिव पद से हटाके एकर मोल चुकवलस. अपना तरफ से हिसाब बराबर कऽ दिहलस. लेकिन लागऽता कि भइल ना.\nफेर पता चलल कि आदर्श सोसायटी वाला घोटाला सबसे बडहन हऽ. आकार-प्रकार चाहे रुपया-पइसा के लिहाज से ई ओतहत बड़हन घोटाला नइखे कि शहर बसावल जा सके. हालांकि मुंबई के एगो फ्लैट के कीमत, अपना गांव के एगो टोला के बराबर तऽ होइये जाई. तबो तऽ ई एगो सोसाइटी बसावे के मामला रहे. पर ई करगिल के शहीदन के नांव कइल घोटाला रहे, जेहमें बड़े-बड़े नेता आ बड़े-बड़े फौजी अफसर फंस गइले. फौज आ शहीदन के नांव पर कवनो घोटाला होखो त ऊ बडहन होइये जाला.\nदोसर घोटालन के मोल चाहे कलमाड़ी के कुर्सी जइसन छोट-मोट चुकावल जाय, पर फौज आ शहीदन के नांव पर होखे वाला घोटालन के दाम बड़हन कुर्सी के रूप में चुकावल गइल. माने कि जतहत घोटाला ओतने बड़ा दाम, जै जै सिया राम. अब कहता लोग कि ए राजा के स्पैक्ट्रम घोटाला सबसे बड़हन हऽ. पहले ई एतहत बड़ घोटाला ना रहे. चालीस-पचास हजार करोड़ के रहे. पर धीरे धीरे बढ़ते जाऽता. ई ओसहीं बढ़ऽता जइसे हर सवाल के बाद कौन बनेगा करोड़पति के पइसा बढ़ जाला. चालीस-पचास हजार करोड़ से बढ़के ई अस्सी-नब्बे हजार करोड़ के भईल अउर अब अस्सी- नब्बे हजार करोड़ से बढ़के ई पौने दू लाख करोड़ के\nस्पैक्ट्रम घोटाला देश के कुल डिफेंस बजट के बराबर हऽ, देश के हेल्थ बजट के सात गुना हऽ. एतहत बड़हन घोटाला तऽ ना कभी देखल गइल रहे ना सुनल गइल रहे. इ एतहत बड़हन घोटाला साबित भइल कि सुप्रीम कोर्ट प्रधानमंत्री जी से सवचलस कि आप चुप काहे रहनीं ? सरकार का करो, राजा के हटावे के परल. सरकार तऽ राजा के हटाके अपना ओर से त हिसाब बराबर कऽ दिहलस. लेकिन बुझाता कि भइल नइखे.


बतकुच्चन  – ९१ – Anjoria\nदिसम्बर 26, 2012 बतकुच्चन\nहेलल-हेलल भईंसिया पानी में. पिछला हफ्ता गुजरात के चुनाव के पोस्टपोल सर्वे क बाद मन में ई पुरान गाना गूंज उठल. बाकिर चुनाव-चरचा छोड़ हम सोचे लगनी कुछ अउर. हेलल आ घुसल में कुछ फरक होला कि ना, आ होला त का? अगर गीतकार घुसल-घुसल भईंसिया पानी में ना कहलें त जरूर कवनो कारण होखी. आ कारण ईहे कि घुसला आ हेलला में फरक होला. जंगल में, घर में, कोठरी में घुसल जाला बाकिर पाँक में, तालाब पोखरा पानी में हेलल जाला. हेलल क मतलब कवनो दोसरा माध्यम का बीच से गुजरल. ओह दौरान ऊ पानी, पाँकी रउरा चारो तरफ रउरा से सटल रहेला जबकि घुसला में एह सटला के कवनो जरूरत ना होखे. एही चलते घर भा खेत में पानी हेले ना घुसेला. कहवाँ से हेलत आवत बाड़ऽ आ केने से घुसत आवत बाड़? फरक खुद देखीं आ सोचब त जान जाएब हेलला आ घुसला के फरक. भर गाँव भले बाढ़ के पानी हेलत बन्धा पर चल आवे बाकि बाढ़ के पानी गाँव में घुस त जाला हेले ना. हेलला में बाहर निकले के गुंजाइश होला घुसला का बाद निकले ला लवटे पड़ेला.\nहेलल आ घुसल का चरचा का बीच अपना कल्पना में बहत हम सोचे लगनी कि कल्पना जब साँच ना होखे त लोग कलऽपे काहे लागेला. कलपल दुख में विरह में पीड़ा में रोअला के कहल जाला. का हो गइल जे तोहर आस निराश कर दिहलसि? एह में अतना कलऽपला के कवन जरूरत बा. ई त चुनाव ह जवन पाँच साल भितरे दुबारा आई कल्प थोड़े लागी अगिला चुनाव आवे में. खेल, मुकदमा आ चुनाव में हार जीत त लगले रहेला. से हम फेर लवटि अइनी हेले आ घुसे पर. कवनो आदमी तालाब, पोखरा, नदी में घुस के नहाला बाकिर पवँड़त बा हेलत ओह पार चल जाला. बीच के बाधा, अब ऊ पानी के होखो, पाँकी के होखो भा दोसरा कवनो चीझु के, पार कइला खातिर हेले पड़ेला. हेलला में आदमी एक तरफ से दोसरा तरफ निकल सकेला जबकि घुसला में सामने निकले के राह ना होखे. बाघ के मुँह में घुसब त घुस जाईं हेले के गुंजाइश नइखे ओहिजा. आ ओकरा बाद बाघ पर निर्भर करत बा कि ऊ रउरा के लवटे देत बा कि ना.\nहँ बात फेरू बहकि गइल रहे बीच में. आईं अब कलपल पर लवटल जाव काहे कि जे हारल बा से रोवत नइखे, कलपत बा. रोवत में आदमी बस आपन दुख निकालेला. जबकि कलप के ऊ दोसरा से सहानुभूति खोजेला जेहसे ओकर रोवाई रूके. आ एह रोअल, कलपल से बढ़ के होला फेंकरल. फेकरलो एक तरह के राआइए ह बाकिर एकर आवाज दूर ले जाले. जइसे कि कुकुर-सियार के फेंकरल बहुत खराब मानल जाले. कहल जाला कि फेंकरल कवनो बड़हन अनिष्ट के सूचक होला. कलपल में आपन दुख पर दोसरा के सहानुभूति खोजाले त फेंकरल में दोसरा के चेतावल जाला कि हमरा पर जवन बीतल भा बीतत बा ओकर छोड़ऽ, आपन सोचऽ. अइसन ना होखे कि तहरो कलपे के पड़ जाव. रउरा सभे जब एह बतकुच्चन के पढ़ब तहिया ले साफ हो गइल रही कि के रोअल, के कलपल, के फेंकरल. गजुरात भा हिमाचल में भइल का.\nहालांकि जइसन हमरा बुझात बा, हारल उमेदवार रो के संतोष कर ली, पार्टी कलपि के. बाकि मीडिया के एगो धड़ा अब फेंकरल शुरू कर दी सभके चेतावे ला कि सम्हरऽ लोग बघवा आवत बा.


टटका खबर (शनिचर, 14 जनवरी 2012) – टटका खबर\n(गणतंत्र दिवस परेड का तइयारी में लागल स्कूली विद्यार्थी दिल्ली के राजपथ पर चौदह जनवरी का दिने रिहर्सल करत)\nपिछला तीन महीना से तनखाह ना मिलला से नाराज स्वास्थ्य कर्मी आपन आपन महामाया सचल अस्पताल वाहन जिला अस्पताल का प्रांगण में खड़ा कर दिहले. एह मोबाइल अस्पताल वाहनन के संचालित करे वाला गैरसरकारी एनजीओ के भुगतान पिछला कई महीना से लटकल बा. कुछ महीना ले त संगठन अपना बल बूते भुगतान कइलसि बाकिर बाद में उहो हाथ खड़ा कर दिहलसि. अब एह वाहनन के खड़ा हो गइला का बाद अधिकारियन में बेचैनी समाइल बा कि कइसे एकरा के फेर से शूरू करा दिहल जाव.\nशनिचर का दिने बलिया के टाउन हॉल में स्व॰ विक्रमादित्य पाण्डेय के पाँचवी पुण्य तिथि पर श्रद्धांजलि दिहल गइल. एह कार्यक्रम में विधायक के चुनाव लड़े वाला हर बड़का उम्मीदवार हाजिर रहे.\nसुरेमनपुर दियरा के गोपलापुर गाँव में मंगल का दिने लागल आग में आपन सब कुछ गँवा चुकल लोग शुको के रात खुला आसमान का नीचे बितावल. ग्राम प्रधान तिरपाल डाल के पुअरा बिछा दिहले बाड़न एह पीड़ितन खातिर बाकिर लोग प्रशासन से सहायता खातिर टकटकी लगवले बा.\nनगरा के कमरौली गाँव के दू गो लड़िकी काल्हु नहर में डूब के मर गइली सँ. पहिले सात साल के लड़िकी डूबल त ओकरा के बचावे खातिर ओकर बड़ बहिन कूद पड़ल बाकिर उहो डूब गइल. दुनु बहिन नहर किनारे शौच करे गइल रहली सँ.\nछपरा के रामजयपाल सिंह महाविद्यालय में शनिचर का दिने राज्य के उपमुख्यमंत्री रहल आ कॉलेज के संस्थापक स्व॰ रामजयपाल सिंह यादव के एकानबवीं जयंती मनावल गइल. समारोह के मुख्य अतिथि रहले नगर विकास मंत्री रहल उदित राय.\nजालंधर में होखे वाला स्कूली एथेलेटिक्स प्रतियोगिता में शामिल होखे खातिर मैरवा के दू गो लड़िकी खिलाड़ी उषा कुमारी आ सलमा खातून शनिचर का दिने रवाना भइली.\nबिना मान्यता वाला डिग्रियन का सहारे आपन बहाली करा चुकल शिक्षकन के बहाली जाँच का बाद गलत मिलला पर रद्द करा दिहल जाई. ई बाति शनिचरा का दिने सिवान जिला कार्यक्रम पदाधिकारी ललित नारायण रजक कहले.\nगोपालगंज जिला के हर प्राथमिक स्वास्थ्य केन्द्र पर अब हर हफ्ता शिविर लगा के पुरुष आ महिला नसबन्दी करावल जाई.\nमकर संक्रांति का मौका पर आजु शनिचर का दिने पटना में दू दिन के पतंग उत्सव के उद्घाटन नीतीश कुमार कइले.\nवैशाली जिला के लालगंज इलाका में शनिचर का दिने एगो मूर्तिचोर गिरोह के सरगना समेत छह लोग के गिरफ्तार कर लिहल गइल.\nराजद आ जदयू आपन आपन चूड़ा-दही भोज के आयोजन अतवार का दिने पटना में करीहें.\nपटना के डॉन बास्को स्कूल के विद्यार्थी आदित्य विक्रम के लापता होखे के रपट थाना में दर्ज करावल गइल बा.\nरोहतास जिला का स्कूलन में पचास हजार नामांकन फर्जी मिलल बा. ओह नामांकनन के रद्द करि के एकर सघन जाँच करावल जात बा.\nकैमूर जिला के कुदरा थाना के भगवानपुर गाँव का नियरा भइल एगो सड़क दुर्घटना में तीन लोग के जान चल गइल.\nएकदिन के उहापोह का बाद कांग्रेस अब खुल के खुर्शीद के समर्थन कर दिहलसि जे कहले बाड़न कि यूपी में सरकार बने त कांग्रेस नौ फीसदी आरक्षण मुसलमानन खातिर कर दी. अलग बाति बा कि ई आरक्षण पिछड़ा वर्ग के मिलल कोटा में से काट के दिहल जाई बाकिर मुस्लिम वोट का लालच में कवनो पिछड़ा नेता एह बाति के विरोध नइखन करत जबकि भाजपा खुलेआम एह धर्म आधारित आरक्षण के विरोध करत बिया.\nभाजपा के प्रदेश अध्यक्ष सूर्यप्रताप शाही के कहना बा कि मुस्लिम वोट का लालच में दिग्विजय सिंह केन्द्र के संप्रभुता पर बट्टा लगावत बाड़े.\nमकर संक्रांति पर अतवार का दिने इलाहाबाद का संगम में दस लाख श्रद्धालु डुबकी लगइहे.\nअबकी मायावती का जनमदिन पर पहिले वाला रौनक नइखे लउकत काहे कि चुनाव का चलते आचार संहिता लागू बा.\nलखनऊ में चुनाव तकले बंद रही सगरी स्मारक.\nअबकी का विधानसभा चुनाव में डमी प्रत्याशियन पर कड़ा नजर राखल जाई आ कवनो प्रत्याशी के दोसरा प्रत्याशी के प्रचार करत मिलला पर ओकरा खिलाफ कड़ा कार्रवाई कइल जाई.\nबिजनौर विधानसभा सीट से चुनाव लड़त रालोद उम्मीदवार शाहनवाज राणा का कार से एक एक रुपिया के नब्बे किलो सिक्का मिलला का बाद कार के जब्त कर लिहल गइल. पिछला चुनाव में शाहनवाज राणा बसपा के उम्मीदवार रहले.\nगोरखपुर आ लखीमपुर खीरी जिलन में काल्हु सात लाख रुपिया बरामद भइला का बाद मामिला आयकर विभाग के सँउप दिहल गइल.\nसब छँउड़ी झूमर पारे त लँगड़ी कहे हमहु का तर्ज पर बहुते राजनीतिक दल यूपी के सगरी सीट से चुनाव लड़े के तइयारी में बाड़े भलही उनुका उम्मीदवारो ओतना ना मिले. एह दलन के यूपी में कवनो राजनीतिक अस्तित्व नइखे बाकिर आपन मौजूदगी दर्ज करावे खातिर ई पार्टी सब हर सीट पर उम्मीदवारन के जोगाड़ करे में लागल बाड़ी. प्रदेश में असल मुकाबिला बसपा, सपा, कांग्रेस आ भाजपा में बा आ अबकी केकर गोटी लाल होखी आ केकर चेहरा से देखे के बा.\nबाबा रामदेव पर आजु एगो पत्रकार सम्मेलन का दौरान दिल्ली के एगो आदमी तब करिया सियाही फेंकलसि जब ऊ बटला हाउस मुठभेड़ के सही बतावत रहले. सियाही फेंके वाला आदमी के बाबा के समर्थक पिटाई कइला का बाद पुलिस के सँउप दिहले. एह मामिला पर दिग्विजय सिंह के बयान बा कि ई सब आरएसएस के चाल ह जे सांप्रदायिक दंगा भड़कावल चाहत बावे. बाकी हर राजनीतिक दल एह घटना के निंदा कइले बा.\nमकर संक्रान्ति का मौका पर शनिचर का दिने गंगासागर में3लाख श्रद्धालु डुबकी लगवले. एह दौरान ठंड से करीब डेढ़ सौ लोग के तबियत खराब हो गइल आ दू जने के मौतो हो गइल. पश्चिम बंगाल के सागर द्वीप पर लागे वाला एह मेला में दूर दूर से लोग आवेला आ जहाँ गंगा नदी सागर में मिलेली तहाँ डुबकी लगावेला.\nअजमेर जात एगो एक्सप्रेस रेलगाड़ी के दू गो डिब्बे धनबाद का नियरा पटरी से उतर गइल.\nकेरल के वन आ खेल मंत्री के.बी. गणेश कुमार के कांग्रेस (बी) के उपाध्यक्ष पद से आजु हटा दिहल गइल. आ हटवलन उनुकर पिता आ पार्टी के अध्यक्ष आर. बालाकृष्ण पिल्लई. गणेश कुमार पार्टी के एगो बइठक में देरी से चहुँपल रहले जवना चलते उनुका के पद से हटावल गइल.\nगोवा में कांग्रेस का साथे गठबंधन ना करी तृणमूल कांग्रेस.\nशेहला मसूद हत्या मामिला में सही जानकारी देबे वाला के अब दस लाख रुपिया के इनाम दिहल जाई. सीबीआई अबही ले एह मामिला के खुलासा नइखे कर पवले.\nघाम निकलला का बावजूद उत्तर भारत में सर्द हवा के जोर चालू बा.\nमध्य प्रदेश के रतलाम जिला में चलत चेहल्लुम का दौरान भगदड़ मचला से एक दर्जन लोग के मौत हो गइल जवना में पाँच गो औरत बाड़ी. हादसा के मजिस्ट्रेटी जाँच करावे के आदेश दे दिहल गइल बा आ मरे वालन के परिवार के एक एक लाख रुपिया मुआविजा के एलान कइले बिया सरकार.\nश्रीनगर-जम्मू राष्ट्रीय राजमार्ग पर शनिचर का दिने यातायात बहाल कर दिहल गइल.\nमहाराष्ट्र के निकाय चुनाव में अबही ले तय नइखे कि गुजरात के मुख्यमंत्री नरेन्द्र मोदी प्रचार करे आवसु कि ना.\nतनातनी के खबर का बीच आसिफ जरदारी से मिले अइले सेना प्रमुख जनरल अशफाक कयानी.\nभारत-चीन सीमा वार्ता सोमार के दिने बीजिंग में होखे वाला बा.\nसोमालिया में एगो समुद्री जहाज के ओकरा चालक दल के 21 भारतीयन सहित पाँच महीना का बाद मुक्त कर दिहल गइल.\nचीनी प्रधानमंत्री नेपाल के दौरा पर आइल बाड़े.\nपाकिस्तान सरकार सफाई दिहलसि कि तख्ता पलट का खिलाफ ब्रिटेन से मदद ना मांगल रहे.\nबर्खास्त पाकिस्तानी रक्षा सचिव नईम खालिद लोधी के कहना बा कि नया पद पर रहला का चलते उनुका नियम के जानकारी ना रहल. सर्वोच्च न्यायालय में उनुकर गवाही का बाद पाकिस्तान सरकार आ सेना में गतिरोध पैदा हो गइल.\nतनखाह मिले के भरोसा मिलला का बाद एयर इंडिया के पायलट आपन आंदोलन खतम कर दिहले.\nएस एंड पी फ्रांस, इटली आ स्पेन के रेटिंग घटा दिहलसि काहे कि एह देशन का लगे करजा से निबटे के पूरा संसाधन नइखे. एकरा खातिर एह रेटिंग एजेन्सी के आलोचना कइले बावे यूरोपीय संघ.\nचीन आपन विदेशी व्यापार 10 फीसदी बढ़ावे में लागल बावे.\nअमेरिका का व्यापार घाटा नवम्बर में बढ़ के 47.75 अरब डॉलर के हो गइल.\nढेरहन पुरस्कार आ सम्मान पा चुकल बॉलीवुड अभिनेता शाहरूख खान के कहना बा कि एगो कलाकार खातिर पुरस्कार बहुते जरूरी होला.\n‘शूटआउट एट वाडाला’ फिल्म से बाहर भइले विवेक ओबेराय.\n29 जनवरी का रात मुंबई में होखे वाला फिल्मफेयर पुरस्कार खातिर जम के तइयारी होखत बा.\nअभिनेत्री पूनम जगन्नाथन चाहत बाड़ी कि उनुका आपन पहिला फिल्म ‘देल्ही बेली’ के निर्माता आमिर खान का साथे दोबारा काम करे के मौका मिले.\nडिजाइनर किरन उत्तम घोष जवान औरतन खातिर छह गज लमहर साड़ी के आधुनिक अवतार पेश कइले.\nशबाना आजमी अपना पिता कैफी आजमी के जनम दिन पर उनुकर लिखल गीतन के संकलन पेश कइली.\nदोहा में होखत एशियाई निशानेबाजी में आजु भारत के टीम स्पर्धा में 1 गो रजत आ2गो कांस्य पदक मिलल. प्रमुख निशानेबाज अभिनव बिंद्रा काल्हु स्वर्ण पदक जीतले रहले.\nपर्थ टेस्ट में आस्ट्रेलिया के पहिला पारी 369 रन पर समेट दिहलसि भारत. बाकिर पारी के हार के खतरा टारे नइखे टरत. भारत के उमेश यादव 93 रन दे के5विकेट लिहले.\nमलेशिया ओपन बैडमिंटन का सेमीफाइनल में सायना नेहवाल हार गइली.


एगो सुमधुर संगीतमय फिल्म ह ‘काहे बांसुरिया बजवलऽ’ – Anjoria\nलेखक-निर्देशक कुमार विकल के नया फिलिम ‘काहे बांसुरिया बजवलऽ’ बन के तइयार हो गइल बा. श्री नरसिंह फिल्म प्रोडक्शन के बैनर तले एकर निर्माता प्रदेश कुमार सर्राफ आ सह निर्मात्री संगीता रानी हई.\nजइसन कि फिलिम के मथैले से साफ बा ई फिलिम पूरा तरह से साफ-सुथर, मनोरंजक आ संगीतमय फिल्म हवे. संगीत बंगाल के सुप्रसिद्ध संगीतकार नागेन्द्र चौधरी के, गीतकार सरोज अंजाना आ कुमार विकल, गायक गायिका अनुराधा पौडवाल, उदित नारायण, इंदू सोनाली, सुमित बाबा, रेखा राव, पामेला जैन, मनोज मिश्रा, मो. अजीज आ अनूप जलोटा.\nएह फिल्म के नायक आकाश सुलभ एगो साधारण घरेलू नौकर बनल बाड़न जे गजब के बांसुरी बजावेला. आ जब ओकर बांसुरी बाजेला त आदमी का जानवर आ प्रकृतिओ के अपना ओरि खींच लेला. ओही घर के नौकरानी बनल कल्पना शाह हमेशा आकाश से लड़त-झगड़त रहेली आ ओकरा बांसुरी के तान पर दीवानी हो जाली. बाकिर जब ई बाति घर के मालिक कुणाल सिंह के मालूम होत बा त हालात अलगे रंग ले लेता.\nएह फिल्म के सगरी गाना राजपिपला के नयनाभिराम लोकेशन पर फिल्मावल गइल बा. फिल्म के बाकी किरदारन में कुणाल बैकुण्ठ सिंह, सुमन झा, बृजेश त्रिपाठी, माया यादव, अभिमन्यु राज, नारायण कबीर आ मेहनाज वगैरह के खास भूमिका बा.\nअबहीं फिलिम के पोस्ट प्रोडक्शन के काम चलत बा.


मछरी - दिलीप कुमार पाण्डेय - मैना: भोजपुरी साहित्य क उड़ान (Maina Bhojpuri Magazine)\nHome दिलीप कुमार पाण्डेय Bhojpuri Kahani मछरी - दिलीप कुमार पाण्डेय\nमछरी - दिलीप कुमार पाण्डेय\nदेवाली आवते सन ८८ ई.के घटना मन परेला। बी.एस.सी के दुसरका साल रहे ठीक दिवाली का एक दिन पहिले सत्या भाई नित्या भाई बबलू आ ढुनमुन का संगे हमहू पोखरी कीओर चल देहनी। गांव में जवन घरारी बा उ कादू पोखरीए का माटी से बनल बा। अईसे त उ चार बिगहा में पसरल बा लेकिन देवाली का बेरा ले पानी समेटा के एक बिगहा में रह जाला। दलानीचक पर से खोलल मच्छरदानी से चारो जाना मछरी लागला लो छाने,एक घंटा बीतलो का बाद पांच गो डेरवा से बेसी कुछ ना मिलल। सभे फेने फेन हो गईल रहे।\nमछरी ना मिलला पर लाज के बात होई ई सोच सभे चिंतित रहे। सब लोग पोखरी का कगरी बईठ सोचते रहे जे हमनी मच्छरदानियो नसनी आ मछरियो ना मिलल,अब का कईल जाव। अतने में रेलवई पर से केहू चिल्लाईल "हमरा खेतवा में मत मरिह लोग हो, दीअरी छठ बितल ना त् ताले तहनी शुरू कदेले? उनको कहल ठीके रहे।गांवे ई परंपरा रहे छठ का परना का दिन ले गरहा- गुरूही के मछरियन के बचा के राखे के।लेकिन लईका के जीव सुतार का आगा परंपरा कहां देखेला?\nहमनी का पता रहे जे जवना खेत में छनावल जाता ओह खेत के मालिक कलकता गईल बारें अपना भाई से भेंट करे आ अहहीं ले लौटल नईखन। एह से टोकेआला का बात के परवाह कईले बीना आराम कईला का बाद मच्छरदानी के एगो कोना हमहू धईनी ई जानते हुए कि अगर मछरी मिलबो करी त् माई बनाई ना तबो, मन बहलावे खातिर। बाकी संघतिया लोग के घर मछरियाहा रहे। ओह लो का लगे आरसी सरईला सब जोगार रहे।लेकिन हमरा घर अनदिना में मछरी आवते कांय-कुच होखे लागे ,ई तऽ परब के समय रहे। इयाद बा करवाईन हांथे कल छदेला पर कल के लुकारी से जाडल जाव ।माने करवाईन जीव के जंजाल। मुर्गाखउका लोग का आउर संकट रहे। हेह घडी मछरी ले गईला पर झंझट होईबे करीत। तबो हम चल गईनी।\nमाई अकेले घर रहलीे एह से हरदम काम करत-करत हराने रहस। दिवाली के सर सफाई लिपाई पोताई हो गईल रहे। बाबू माल जाल ला पगहा कीने मरहौरा गईल रहस। ताले हमरो मोका मिल गईल संघतिया लोग के जोजना मे शामिल होखे के। लेदी-पानी कईए देले रहीं। बस नदहा पर बैल बान्हे के रहे। माने दुआर पर के अपना जिम्मेआला काम के ठीक-ठाक कईके गईल रहीं।\nमच्छरदानी लेके बेसी से बेसी तीन डेग बढल होखेम ताले पानी में ठेस लागल आ हम गिरे से बचेला दहिना हांथ रोप देनी। हमार हाथ ईंटा पत्थर बा कवनो चीज का खोपडी पर परला अईसन बुझाईल। मने मने हम डेराए लगनी काहे कि बगलें में खडहुल रहे जहाँ मरल लडिकन के गारल जात रहे। हमरा ढेमनी आ सरली के मरल ईयाद रहे। जोगेश्वर बाबा के बातो ईयाद परे।उ हरदम कहस जे डाईन मुअल लईकन के कबर से निकाल के दशहरा में तेल कूंड लगा खेलावे ली सऽ। कही उहे जल्दी में मत फेंक देलें होखऽस ई सेचते रहनी ताले बबलुआ चिल्लाईल फंस गईल फंस गईल बरारी फंस गईल। देखऽतानी जे मछरी त् मच्छरदानी के हिला के बीगल देलें बीया। झट ओकरा के निकलाईल आ दोसरका छाना मारे के शुरू भईल कुछे देर में एके संगे दूगो आउर बरारी फंस गईल। सभे के मन खुश हो गईल, उत्साह मे आउर छाना खीचाईल। बरारी के उजाह छटकल रहे, दूगो आउर बरारी भेंटा गईल। मालो जाल करेकेे बेरा बीतल जात रहे। पांच गो बरारी ले हमनी चल देनी।\nरास्ता में कय आदमी पूछल मिलल ह कि ना? हमनी कह देनी पानी बेसी रहल हऽ कम होई तऽ मिली आज ना मिलल हऽ। बबलुआ का घरे मछरी बंटाईल। माई का आ बाबूओ का पता चल गईल रहे जे बबुआ गईल बारें मछरी मारे। घरे पहुंचते माई कहली "ले अईलऽ अथरबन-- जा आज बाबू तहार ठीक से हजामत बनईहें। कहां ले तूं छोट भाईयन के ज्ञान बंटतऽ अपनीहीं गलती करऽतारऽ। आज लूकाईए के रहिहऽ।\nअब के मछरी बनावे का फेर में बा, पांचुल मे मछरी लूकाके हमहूं लूका गईनी। रात खा जब बाबू घरे तऽ हम बथानी में। ओजनी के दृश्ये अलग रहे ,कुर्सी के चारो गोर चार जगे, टेबुल छितराईल, नोट्स टुकडा-टुकडा ऊहो टुकडा़ कईसन ना मिलल लाॅटरी का टिकट अईसन टुकड़ा -टुकड़ा। छोट भईयवो खूब हंसऽ सऽ आ कहऽ सऽ "स्वाद मिल गईल नू मछरी के? फेर से सब नोट्स जोगाड करे के परल। नोट्स का जोगाड में धनगरहां के उमेश चाचा बहुत मदद कईनी। तब से कवनो काम कुटायमा ना करीं।\nएही घटना का बाद मछरी मारल छुट गईल। कुछ दिन बाद खाईलो छुट गईल। अब तऽ चेंवर चांचर पोखरा पोखरी सब सुखले रहऽता। का केहू मछरी मारी।\nटुटलका कुरसीया बथानी में आजो एक ओर परल बा। बुझाला जे कहत होखे" तहरे चलते हमार ई दशा भईल।कतना लोग आईल गईल लेकिन हम केहू के बईठा ना पवनी। आखिर तहार मछरियो गईल आ हमरो के जिआन करवईलऽ"।


खत्तम है : माफिया, घोटालेबाज आ एगो गुलाम के कहानी – टटका खबर\nMay 6, 2017 अरनब गोस्वामी, नीतीश, रिपब्लिक टीवी, लालू प्रसाद, लुटियन मीडिया, शहाबुद्दीन\nअरनब गोस्वामी के चैनल रिपब्लिक टीवी के आजु शुरूआत हो गइल आ पहिलके दिने, पहिलके खबर से देश के राजनीतिक माहौल में भूंईडोल हो गइल.\nसभे जानेला आ मानेला कि चारा चोर घोटालेबाज लालू सिवान के माफिया शहाबुद्दीन के नाज नखरा उठावे वाला हउवन. बाकिर आजु जब एही बात के ई चैनल सप्रमाण जनता का सोझा लिया दिहलसि त एकबार त सभके ठकुआ मार दिहलसि. ना त लालू का मुँह से एगो बकार निकलल ना नीतीश का मुँह से. अलबत्ता जदयू के महासचिव बाकायदा मान लिहलन कि नेतवन से कवनो तरह के नैतिकता के उमेद ना राखे के चाहीं.\nअपना के सुशासन बाबू कहवाए वाला नीतीश देश के पीएम बने के सपना मने मन पोसेलें. ऊ एही सपना के गुलाम बन गइल बाड़न आ एह बदे केहू के गुलामी सकार सकेलें. आजु के एह खबर का बाद उनुका एह सपना प बड़हन लात पड़ गइल बा. देश के राजनीति प एह खबर से असर पड़ल तय बा. भाजपा का खिलाफ एगो बड़हन गठबन्हन बनावे के अब ठगबन्हन ना गिरोहबन्दी कहल जाई. काहे कि सजायाफ्ता मुजरिम लालू का साथे ले के बना वाला कवनो गोल गिरोहे कहल जाई.\nआजु के एह खबर का बाद तनिका भोजपुरी के चरचा. लालू आ उनुका साहेब के बातचीत भोजपुरी में भइल बा आ ओहमें शहाबु का मुँह से निकलल बात कि – एसपी त खत्तम है – के मतलब निकाले में चैनल के दिक्कत बुझात बा. अगर ऊ अपना पत्रकारे से पूछ लीत लोग त मालूम हो जाइल कि खत्तम है के मतलब भइल कि ओकरा में कवनो गुन नइखे आ ऊ वर्थलेस बावे, ओकरा से कवनो उमेद ना राखल जा सके.\nआ वइसे एह खबर से जुड़ल सभले बड़हन खबर इहे कहल जा सकेला कि लुटियन मीडिया एह खबर के सोझे पचा गइल बा, ओकर पाद त अरनब का नामे से सटक गइल बा बाकिर डकारो नइखे निकलत ओकरा से. आखिर अइसहीं ना नू एहनी के प्रेश्या कहे लागल बा लोग.


हिंदीओ में 'देस-परदेस' बनाईं धरम जी – Anjoria\nहिंदीओ में 'देस-परदेस' बनाईं धरम जी\nनिर्देशक विमल कुमार के पहिला भोजपुरी फिलिम ‘देस-परदेस’ बनके तइयार बा. नायसा क्रियेशन के बैनर में निर्माता अशोक पाण्डेय के एह मेगा बजट फिलिम से धरम पा जीओ भोजपुरी फिलिमन में आपन शुरुआत करत बाड़ें. धरम पा जी का संगे रति अग्निहोत्री, कादर खान आ गुरबचन जइसन अनेके हिंदी कलाकारो एह फिलिम में काम कइले बाड़ें, फिलिम के पेश करे के अंदाज से ई कलाकार अतना खुश बाड़ें कि ई लोग अब धरम जी से एकरा के हिंदीओ में बनावे के कहत बा.\nसैकड़ों फिलिमन में विलेन के किरदार कर चुकल गुरबचन एकरा मेकिंग से खासा प्रभावित बाड़ें. उनकर कहना बा कि पारिवारिक मूल्यन के संवेदनशीलता आ गंभीरता के भोजपुरी फ़िलिम बहुते संजीदगी से सामने ले आवेले. ‘देस-परदेस’ एही परंपरा के अउरियो ऊँचाई पर ले जाई. आज हिंदीओ दर्शकन के अइसन गंभीर फिलिमन के जरूरत बा.\nनिर्देशक विमल कुमार एह फिलिम में जिनिगी के चकाचौंध में राह भुलाइल एगो अइसन आदमी के कहानी पेश कइले बाड़न जवना के महत्वाकांक्षा ओकरा के अपना परिवार से फरका कर देत बा. बाकिर आखिरकार ओकरा अपना जड़ का ओर लवंटे के पड़ते बा. धर्मेन्द्र आ रति अग्निहोत्री के अलावा एह फिलिम में पवन सिंह आ मोनालिसो मुख्य भूमिका में नज़र अइहें. एकरी अलावे एहमें दीपक दूबे, प्रतिभा पाण्डेय, मनोज द्विवेदी, संजय पाण्डेय, अनिल यादव, नीलिमा सिंह, आनंद मोहन, संजय वर्मा, आ दिलीप सिंह वगैरह कलाकारो मौजूद बाड़ें.\nफिलिम करीब करीब पूरा हो चुकल बावे आ बतावल जात बा कि अगिला ११ अक्टूबर के एकरा के रिलीज कर दिहल जाई.\nकवनो कलाकार के हम आपन प्रतियोगी ना मानीं – समीर खान\n‘करेला कमाल धरती के लाल’ के शूटिंग पूरा हो गइल


प्रयोगकर्ता वार्ता:Ynitesh73 - विकिपीडिया\nस्वागतम्! नमस्कार Ynitesh73 जी, भोजपुरी विकिपीडिया पर राउर बहुत स्वागत बा!\nYnitesh73 जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,441 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Ynitesh73&oldid=626302" से लिहल गइल\nएह पन्ना पर आखिरी बेर संपादन 24 सितंबर 2018 के 05:49 बजे भइल रहल।


एक चटकन कऽ दाम - डॉ० उमेशजी ओझा - मैना: भोजपुरी साहित्य क उड़ान (Maina Bhojpuri Magazine)\nHome अनुवाद डा उमेशजी ओझा Katha एक चटकन कऽ दाम - डॉ० उमेशजी ओझा\nएक चटकन कऽ दाम - डॉ० उमेशजी ओझा\nउमेश जी कऽ ई कहानी 'एक चटकन कऽ दाम' उँहे कऽ हिन्दी कऽ एगो कहानी 'एक तमाचे की कीमत' क अनुबाद हऽ जेवन जुलाई 2014 के राष्ट्र संवाद नाँव कऽ एगो पत्रिका में छपल रहे। एगो बढिया परियास बा अनुबाद के। एह कहानी के असल कहानी के सोझा रखि के पढला पर ई लागता कि ई कहानी अउरी बढिया हो सकत रहलि हऽ बाकिर कई बेर अनुबाद के बेरा लेखक के सीमा होला औरी इहे एह कहानी के सङगे भइल बा। कहानी थोरकी सा कहीं-कहीं कमजोर हो जात बे बाकिर कहानी कहे अउरी बिसय बढिया बा।\nरमेश बंशीपुर हाई स्कूल के प्रधानाध्यापक श्याम जी के बड लईका हवन. श्यामजी के पांच लईका आ तिनगो बेटी बाडिस. रमेश बंशीपुर ब्लाक में ही क्लर्क के काम करेले . श्यामजी आपन बड बेटा के बिआह ठीक कके बड़ी खुश रहन. आखिर खुश काहे ना होखस उनका पढ़ल लिखल पतोही जे मिलत रहे. उनकर होखेवाले भी राधेपुर हाई स्कूल के प्रधानाध्यापक सुरेशजी के पढ़ल लिखल लईकी सीमा जे रहली. दुनो परिवार जोड़ जुगुत एक बराबरे रहे. दुनो परिवार बिआह ठीक कके बड़ी खुश लागत रहे लोग.\nसुरेशजी के ठीक उलटा श्यामजी के छोट परिवार सुखी परिवार के ध्यान में राखत एगो बेटी आ दुगो बेटा. सभ मिलाके ऊ पांच परिवार रहलन. सुरेशजी भी आपन बेटी के बिआह पढ़ल लिखल घर में आ नोकरी वाला लईका से ठीक कके बहुते खूब खुश रहले. उनकर गोड जमीन प ना पडत रहे.\nसीमा के सुनरता के कतनो बडाई कइल जाओ कम होई. ऊ दुबर पातर, बाल करिया ठेहुना के छुअत, जेकरा से ऊ नागिन निहन लागत रही. उनकर सुनरता प मोहित होक त श्यामजी आपन बेटा के बिआह सीमा से ठीक कइले. बदले में एको फूटी कऊडी भी दहेज़ में ना लिहले.\nदेखत-देखत रमेश के बिआह के दिन नजदीक आ गइल.\nरमेश के बिआह में दुनो मरद मेहरारू के खुबे आशिर्वाद मिलल. ई सभ के बीच रमेश आपन काका के एकदमे भुला गइल रहले. ओह दिन एक बेर भी रमेश आपन काका के हाल चाल ना पूछ पवले. रमेश के ई चाल से उनकर मनराखन काका बड़ी खिझिया गइल रहले.\nआपन बिआह में मिलल आशिर्वाद से रमेश अपने के अमर समझे लागल रहले. ऊ आपन अमरत्व के आपन दोस्त ईआरन से कही के आपन मन के बात उज्जागर करस कि उनका त बिआह में जुटल बड बुजुर्ग, देवी देवता के ढेरी आशिर्वाद मिलल बा, उनका अब कुछ नइखे हो सकत ऊ त अमर हो गइल बाड़े अमर.\nदोसरा ओरी नया घर में आइल रमेश के बहुरिया सीमा के ख़राब हाल रहे. ऊ आपन ससुराल में आपन माई-बाबूजी के कोसत रही........कि बाबूजी उनकर बिआह काहाँ कऽ देले बाडन. उनका घर में त उनकर माईओ काम में हाथ बटावत रही. एहिजा त परिवारों बड बा. आ उनकर साथ देबेवालो केहू नईखे. घर के सभ काम अकेले ही करके पडत बा. काम कईला से समय ना मिलला कऽ चलते उनका आपन मरद से बतियावहूँ कऽ समय नइखे मिलत. एक दिन उनकर मरद रसोई घर के लगे आके उनकर गाल पकड़ी के पुछले कि का हाल बा. आ आपन काम प चली गइले. बस उनकर सास देख लिहली.\n“का रे बहुरिया घर नइखे जे ई बेपरदा सभ हो रहल बा? कह त घरन के परदा सभ नोचवा दिहीं. का भगवान कइसन कलियूग आ गइल बा कि बड छोट के तनिको लाज नइखे.”\nसीमा लजा के रसोई घर के भीतरी चलि गइली.\nरमेश के गईला के बाद सीमा आपन सपना में डूब गइले कि का सोचले रही का हो गइल? उनकर बाबूजी ई घर के बारे में का-का बढ़ी-चढ़ी के बतवले रही कि लईका ब्लाक में काम करेला ढेरी दरमाहा मिलेला. आपन परिवार के बढ़िया से देख-रेख करि लिही. बाकी एहिजा त उलटा बा. बड परिवार आ भाई-बहिन में बड होखला के चलते रमेश सीमा के समय ना दे पावत रहले. जेकरा से सीमा आपन जिनगी उदास महसूस करत रहली. ऊ कई हाली रमेश के समझावे के परियास कइली कि ऊ उनका के भी कुछ समय देस. एही में एक दिन सीमा अपनी मरद से कहली - “सुनीजी बिआह रउरा कइले बानी ना कि राउर घर.....”\nबाकि ई सभ के कवनो असर रमेश प ना पडल.\nदेखत- देखत एक बरिस बीत गइल. एह एक बरिस में सीमा बड़ी मुसीबत से लड़्त रहली. जइसे घर के बड पतोही होखे के चलते आपन सास के रोज तेल लगावास, ननद के नेहाइल कपड़ा तक धोअस, सभ केहू के जूठा बरतनों साफ करस. ओह एक बरिस में उनकर कबही तबीअत खराब हो जा त केहू उनकर हाल चालो ना पूछत रहे. एहिजा तक कि रमेश आपन काम से देर राती तकले आवस त आवते बिछावन प गिरते सूत जासु. उनकर परेशानी देखिके सीमा उनका के जगावातो ना रही. उनका बगल में अपने आपके कोसत कवनो राती जागी के त कवनो राती सूत के बितावत रही.\nघर के काम करत-करत सीमा अब थाक गइल रही. एक दिन सीमा रमेश से बोलली –\n“एजी सुनतबानी रउरा से कुछ बतिआवेके बा.”\nरमेशो ख़ुशी से बोलले - “का कहेके बा रानी बोल?”\n“राउर घर के काम करत-करत थाकी गइल बानी. रउरा लगे हमरा से बातो करे के समय नइखे. आवते बिछावन प ढेरी हो जात बानी. हमरो थकानी होला. एह घर में हमार थकानी आ तबियत ख़राब होखला से केहू के कवनो मतलब नइखे. हमार केहू हाल चालो ना पूछे. ना ही कबो खाना खाएके”.\nरमेश चुपचाप सीमा के बात सुनत रहले।\n“एक वरिस में हमार नईहर के छोड़ी के केहू एगो साडी भी ना दिहल. आखिर हमरो मन करेला कि हमहू आपन ससुराल के आ राउर दिहल साडी पहिनती. बाकी अईसन नइखे हो सकत एहिजा.........एगो काम करी ररुआ त नोकरी करते बानी परिवार बढ़िया से राख सकत बानी, काहे ना अलग घर भाडा प लेके रहिजा.’’\nरमेश चुपचाप सीमा के बात सुनिके घर से निकले लगले, त पीछे से सीमा बोलली - “ सुनत बानी काँहे कुछ नइखी बोलत? का करब।? आखिर कुछू बोलि के त जाईं.” रमेश बिना कुछ बोलले घर से निकल गइले.\nओह दिन रमेश के आपन काम प तनिको मन ना लागत रहे. आपन जोरू के सभ बात उनका दिमाग प सिनेमा के रील निहन घुमल चलल जात रहे. रमेश सोचे लागले आखिर सीमा ठीके त कहत बाड़ी, आखिर अतना दिन में उनकर दुःख तकलीफ के हमहू त नइखी पुछले. उहो त इनसान हई. आखिर उनको त थकान होला, ओकरो भीतरी त खून बा, ऊ सभके काम करेले, आ ओकरा के केहू खाए तक ले ना पूछेला, काहे ना अलगे भाडा प घर लेली, आ सीमा के साथे रहीं. तबही रमेश के धेयान आपन माई बाबूजी के ओरी गइल, आ उनकर सोचल सभ बालू के रेत निहन ढहत लउके लागल, ऊ सोच में पड़ गइले कि आखिर ऊ घर के सबसे बड बाड़े, जब उहे घर छोड़ी के अलग हो जइहें त उनकर चारो भाई का करिहे? अइसे तऽ एकदम से उनकर घर बिखर जाई. बहिनियो सभ के बिआह करके बा. बाबूजी अकेले परि जाइब.\nरमेश रोज सीमा के बात के उधेड़बुन में रहे लगले. आखिर करस त का करस? एक ओरी उनकर सीमा त दोसर ओरी माई-बाबूजी आ भाई-बहिन. ऊ जास त केने जास? अब उनकर मन कवनो काम में ना लागत रहे. भीतरे भीतर घुटत रहले.\nरमेश जब घरे आवस त सीमा आपन बात लेके बईठ जात रही. घर से अलग रहे के बात कहत रही. उहे सब बात सोचत-सोचत रमेश भीतरी से एकदम टूट गइल रहले. ऊ फैसला ना कऽ पावत रहलें कि आखिर करस त करस का?\nएक दिन रमेश आपन डिउटी से घरे अइले त उनकर धरमपत्नी फेरु से उहे सवाल लेके बइठ गइली.\n“रमेश, आखिर बोलत कहे नइखी अइसन जिनगी अब हमरा से सहल नइखे जात, कुछो त बोली कि का करके बा? अईसन कइल जाव कि हमहूँ पढ़ल।-लिखल बानी कहीं नोकरी कर सकत बानी. हमरो के कहीं नोकरी लगवा दिहीं, जेसे हमार समय भी पार हो जाई. आ कुछ पइसो आई. घर भी ठीक से चली. बाबूजी के हाथो मजबूत हो जाई.”\nअबकी हाली रमेश झुझलात बोलले\n“देख सीमा हम घर के बड बानी, ना त हम अलग रही सकत बानी, ना त हम तहरा के नोकरी करके के आपन मंजूरी दे सकत बानी. तहरा एही घर में रहेके बा, आ सभ केहुके सभ कुछ सहेके आ सुनके बा, सुनलू.”\n“ हम यह घर में नइखी रह सकत, घर छोड़ के चलि जाइब .”\n“चलि जा। अब तहरा के तहार बाबुजीओ ना पूछिहें”\nरमेश बोलि के आपन घर से बहरी आपन काका के लगे गइलें.\nरमेश के देखते मनराखन काका तपाक से रमेश के टोकले,\n“कारे रमेशवा मूँह काँहे लटकवले बाड़े. कुछ भइल हऽ का?”\nओकरा बाद रमेश आपन सीमा के साथ भइल सभ बात आपन मनराखन काका से कह दिहले.”\n“रमेश, बहुरिया के कहल एक दमे नु सही बा. बाकी तहरो मजबूरी बा कि तू अलग रही नइख सकत. माई-बाबूजी के छोड़ के अलग रहल भी सही नइखे. आखिर ऊ लोगन के भी त कुछ अधिकार बा तहरा प. अइसन काहे नइख करत कि आपन बाबूजी से बतिआ के बहुरिया के कही नोकरी लागवा दऽ. जेकरा से घर में शांति भी बनल रही और बहुरिया भी दिन भर आपन नोकरी प रही जेकरा से ओकर मन भी लागल रही.”\n“का कहत बानी काका? परिवार के बड होये के चलते हम आपन मेहरारू के नोकरी करे खातिर मंजूरी नईखी दे सकत. भाई और गाँव के लोग का कहिहे कि अब आपन नोकरी से पेट न।इखे भरत त आपन जोरू के नोकरी करे खातिर भेज दिहलस? ना काका ना अईसन ना होई.”\nरमेश ओहिजा से सीधे आपन नोकरी प चली गइले. साँझिके घरे अइलें तऽ फेरु से सीमा आपन उहे बात दोहरवली. रमेश, सीमा के बात सुन-सुन के ऊबिया गइल रहलें. कुछ बोलत ना रहले. चुपचाप बइठल आपन बिआह में मिलल ऊ सभ आशिर्वादन के सोचत रहले कि ऊ आशिर्वादन से ऊ अपने आप के अमर समझे लगले रहन आजू उहे आशीर्वाद उनका अभिशाप लागत रहे.\nतबही सीमा, रमेश के पकड़ी के जोर से झकझोरत पुछली -\n“का करके बा कही, तनिको नइखे सहल जात. जवन करके बा आजुये फइसला करीं.”\nअतना सुने के रहे कि रमेश एगो जोरदार चटकन सीमा के गाल प लगा दिहले. चटकन लागते सीमा बिना कुछ केकरो से बोलले आपन बाबूजी के फोन से बतवली कि रमेश उनका से दहेज़ के दू लाख रुपया मागत बाडन, जब हम मना कइनी हँ तऽ हमरा साथे मारपीट कइले हँ। रउरा आई आ रमेश के समझाई.”\nआपन बेटी के पुकार सुनिके सुरेशजी आपन बेटी के ससुराल आ धमकले. सुरेश जी के आवते श्याम जी से बोलनी\n“बेटी सीमा के बोलाई ”.\n“का बात हऽ? सुरेशजी.”\n“कुछ ना पहिले सीमा के बोलाई ”\nरमेश आपन नोकरी प गइले रहले.\nश्यामजी आपन बेटा बहु के बीच भइल बताबती से अनजान आपन बहु के आवाज़ लगवलें\n“अरे ये सीमा तनी दुआर प त आवऽ”\nसीमा दुआर प आवते आपन बाबूजी के देखि के खुबे खुश होत उनकर गोड छूके गोड लगली.\nतबही श्यामजी बोलनी, “देख सीमा सुरेशजी बहुते खिझिआइल लागत बानी. का बात बा तुही बताव।?”\nसीमा आपन बाबूजी के ओरी घूमके “बाबूजी रमेश दहेज़ के दू लाख रूपया मांगत बानी, जब उनकर बात ना मननिहा त हमरा के मारपीट कइले हँ।”\n“अईसन नईखे हो सकत बहु! जब अइसन बात रहे त पाहिले तहरा हमरा से कहल चाहत रहे. ना। रमेश ईसन नइखे कर सकत। कुछ अउरी बात होई?”\nसुरेशजी बोले लगन -\n“त राउए बता दिही, का बात बा? एहिजा त साफ लउकत बा कि अबही बिआह के एक बारिस भी नइखे भइल, राउआ सभे हमार बेटी के संगे मारपीट भी करे लगनी. ई बड़ी शरम के बात बा कि दहेज के पइसा भी मांगल जात बा.”\n“अगर अइसन राउआ बुझात बा त हम रमेश से बात करब। राउआ रुकीं। रमेश के बोलावत बानी.”\n“ना ईन्तजार का करके बा? हम आपन बेटी के बिआह रउआ किहें क के गड़हा में गिर गइल बानी। राउआ आपन बेटा से बात करत रही हम आपन बेटी सीमा के लेके जात बानी.”\n“ना अईसन मत करी एगो मोका त हमरा के दिही कि हम आपन बेटा से बात क के सही बात के जानकारी ले सकी.”\nबाकी सुरेश जी आउर सीमा प श्याम जी के बात के कवनो असर ना पडल, आ ऊ लोग श्यामजी के घर से चली गइले.\nसीमा आपन नइहर पहुचते आपन घर के लोग से बात कइली त सभ केहू एके सलाह दिहल केस करके, ओकरा बाद ऊ लोग सीमा के पति, सास, ससुर, देवर, ननद प दहेज़ मांगे खातिर तंग करके आ उनका नइहर आके उनका साथे मारपीट करके के दोष लगाके झूठ केस कऽ दिहलें.\nरमेश जब घरे अइले, त उनकर बाबूजी एगो जोरदार चटकन उनका गाल प लगा दिहले.\n“तू जानत बाड़ऽ आजू सुरेशजी आइल रहलन॥ भला बुरा कहिके सीमा के आपन साथे लेके चली गइले. तहरा दहेजे मांगे के रहे त हमरा से मांगी लिहित।.”\nआपन बाबूजी के बात सुनिके रमेश के त काठ मारी दिहलस. रमेश लकड़ी के बुत बनल आपन बाबूजी के बगल में बइठल उनकर डाट चुपचाप सुनल जात रहन. आ आपन सीमा के साथे घटल घटना के सोचे लागले. थोड़ी देर बाद जब उनकर बाबूजी शांत भइले त उनकर दाढ़ी पकड़ी के बोलले\n“बाबूजी हमरा प विश्वास नइखे? हम ईसन कर सकत बानी?”\nओकरा बाद धीरे-धीरे रमेश आपन सभ बात बाबूजी के बता दिहले.\nश्यामजी, आपन बेटा के पीठ ठोकी के कहले बढ़िया कइले बेटा, चल अब जवन होई देखल जाई. हम तहरा साथे बानी.\nकुछ दिन बाद एगो लिफाफा श्यामजी के मिलल, लिफाफा खोलके देखते सन रह गइले, सोचे लागले कि अतना पढ़ल लिखल स्कूल के प्रधानाधेयापक अतना निचे गिर सकत बा? बिना बात के जाने अतना बड कदम उठा लिहले. आखिर ऊ आपन बेटी के जिनगी बरबाद करे प तुल गइल बाड़े. ऊ लिफाफा में अउरू कुछ ना रहे ओह में कोर्ट में कइल केस के नोटिस रहे. आपन बेटा, बहु के जिनगी उजड़त देखि के श्यामजी से रहल ना गइल. आ पहुच गइले आप समधी के गाँव राधेपुर.\nसुरेशजी आपन समधी श्यामजी के देखते आगि बबूला होत उनका के आपन दुआर प चढ़े से पहिलही टोकले\n“ओहिजे रुकी श्यामजी दुआर प मत चढबी”.\n“खिझिआई मत समधीजी, रउरा से कुछ बात करके बा, हम रउरा के रमेश आ सीमा के बीच भइल बात के सचाई बतावल चाहत बानी.”\n“श्यामजी चल जाईं एहिजा से, आपन सचाई अपने पास राखी. हमरा कुछ नइखे सुनके, दुआर प चढबी त ठीक ना होई?”\n“ठीक बा रउरा नइखे सुने के त मत सुनी. बाकी जात-जात अतने कहब कि अबही समय बा आपन बेटी के जिनगी बरबाद मत होखे दिही.”\nआखिर में श्यामजी आपन समधी के गाँव से बेईज्जत होके आपन गाँव आपस आ गइले।.\nकुछे दिन बाद सीमा के कोर्ट में कइल केस के सुनवाई चले लागल. करीब छः महिना बाद जज साहेब दुनो ओरिके बात सुनके, उनका अब आपन फैसला सुनावे के रहे.\nजज साहेब, “दुनो पक्ष को आखिरी मौका दिया जाता है, क्यों कि लड़की के जिन्दगी का सवाल है. आप लोग आपस में बात कर दोपहर बाद बताये उसके बाद फैसला सूना दिया जाएगा.”\nअतना जज साहेब के कहत भइल कि तपाक से श्यामजी आपन बेटा पतोही के ओरी देखत, सुरेशजी के ओरी लपकते बोलले, “ सुरेशजी अबहियो समय बा घटना के सचाई के जानी आ आपन बेटी के जिनगी खातिर समझोता क लिही.”\n“आगे मत बढ़ी श्यामजी समझोता करके त सवाले नइखे. रउरा आपन बेटा के जिनगी देखि, हम आपना बेटी के.”\nश्यामजी आपन बेटा पतोही के जिनगी बचावे खातिर, आखिरी पासा आपन पतोही के ओरी फेकले, “बेटी सीमा अब तू आपन बंद दिमाग के शांति से खोल आ सोच कि तोहरा दुनो बेकत में का अतना बात हो गइल रहे कि तू लोग एहिजा तकले पहुच गईल लो. अबहियो मोका बा, आपन जिनगी के फैसला खुद कर कि का तू तलाक लेके अकेले जिनगी जी सकत बाडू ? ”\nआपन बेटी से श्यामजी के बात करत देखि के सुरेशजी आके श्यामजी के बुरा भला कहे लगले, सीमा चुपचाप सब देखत रहली बाकी एको शब्द ना बोलली.\nतबही कोर्ट से दुनो पक्ष के हाजिर होखेके आवाज़ आइल, दुनो पक्ष कोर्ट में हाजिर हो गइल. कोर्ट द्वारा लइकी पक्ष से आखिरी सलाह मांगल गइल, एह प लइकी के बाबूजी सुरेशजी कहले कि जज साहेब हमनी के बात कलेले बानी हमार बेटी ऊ लोग के साथे ना रही. फइसला सुनावल जाव.\nजज साहेब कहले कि, “दोनों पक्षों को सुनने के बाद कोर्ट ईस नतीजे पर पहुँची है कि लड़का लड़की अब आपन वैवाहिक जीवन व्यतीत करना नहीं चाहते है, ।सलिए न्यायालय तलाक मंजूर .............,”\nतबही सीमा जोर से चिलइली, “रुकी जज साहेब.”\n“हमनिके, हमरा मरद के मारला के एक चटकन के दाम अतना महंगा मत दिही, हम त आपन बाबूजी से खाली आपन पति के समझावे के कहले रही. बाकी एहिजा त हमनिके जिनगीये उजारे के बाज़ार लागल बा. हमनी के अलग मत करी हमरा आपन पति से कवनो शिकायत नइखे. हम आपन पति के साथे रहल चाहत बानी.” अतना कहिके सीमा फफक-फफक के रोये लगली, रमेश सीमा के लगे जाके उनका के आपन छाती से लगाके उहो राये लगले. अब दुने के आपन गलती के अनुमान हो गइल रहे. तबही श्यामजी आपन बेटा पतोही के चुप करावत पेयार से उनका माथा प हाथ फेरत कहले कि..........\n“देखि सुरेश जी हमार बहु अब राउर बेटी ना हई. इनका में हमरा घर के संस्कार आ गइल बा. आजू हम गर्व से कही सकत बानी कि सीमा हमर बहु ना बेटी हई.”\nश्यामजी आपन बेटा बहु के लेके एगो नया जीवन जिए खातिर शुरुआत करके आशीर्वाद देत चली गइले. आजू ऊ लोग के एगो बेटा भी बा आ दुनो के बीच कवनो शिकायत नइखे.


अक्षरा सिंह पवन सिंह फेरू साथ साथ – Anjoria\nअक्षरा सिंह पवन सिंह फेरू साथ साथ\nसिनेमा भोजपुरी के जानल मानल अदाकारा आ फिलिम के सफलता के गारंटी मानल जाए वाली अभिनेत्री अक्षरा सिंह एक बेर फेरू गायक अभिनेता पवन सिंह संगे नजर आवेवाली बाड़ी. एह जोड़ी के एह से पहिले बजरंग में देखल गइल रहे आ अब देखल जाई “बनारसवाली” में.\nआराधना सिने विजन के बैनर तले निर्माता आ निर्देशक शशि दुबे के एह फिलिम में अक्षरा सिंह केंद्रीय भूमिका में बाड़ी. बतावे जोग बा कि अक्षरा के कैरियर रविकिशन संगे फिलिम “सत्यमेव जयते” से शुरू भइल रहे. अक्षरा सिंह के हालिया रिलीज़ फिलिम “एक बिहारी सौ पे भारी” आ “कालिया” बॉक्स ऑफिस पर निकहा बिजनेस बिटोरली सँ. एहसे पहिले “बजरंग” फिलिमो हिट साबित भइल रहे.\nअबहीं “बनारसवाली” प्री प्रोडक्शन दौर में बा बाकिर जल्दिए ई फ्लोर पर जाई. एही फिलिम का तरह एगो अउर महिला प्रधान फिलिम में अक्षरा के केन्द्रीय भूमिका में अनुभव मोशन पिक्चर्स साइन कइले बा.\nविराज भट्ट स्टारर ‘मर्द तांगेवाला’ के जलवा बिहार में बरक़रार\nरायपुर के डांस बार में मिलली गुंजन पन्त


मनोरंजन से भरपूर ‘भाई जी’ – Anjoria\nमनोरंजन से भरपूर ‘भाई जी’\nबिहार के बाहुबलियन के एगो अउर कहानी ए. स्क्वायर प्रोडक्शन के बैनर में बनल भोजपुरी फिल्म ‘भाई जी’ में पेश कइल गइल बा, ई फिलिम एही हफ्ता मुंबई के 16 सिनेमाघरन में एक संगे रिलीज भइल बा. एकर निर्माता विशाल तिवारी अउर सत्या दुबे आ निर्देशक विशाल तिवारी हउवें.\nफिल्म क शुरूआत बिहार के बक्सर शहर से होखत बा जहवाँ विराट सिंह (विराज भट्ट) अपना चाचा (बृजेश त्रिपाठी) के विरासत संभरले बा. बृजेश त्रिपाठी अपना ज़माने के बाहुबली रहलें बाकिर एगो दुर्घटना में उनुका अपाहिज भइल का वाद विराट सिंह बाहुबली बन जाता. विराट सिंह के पुरान दुश्मन अजगर सिंह (दीपक भाटिया) हवे आ दुनु के परिवार एक दोसरा के खून के पियासल हउवें. विराट सिंह के हमेशा अजगर सिंह के हमला के डर समाइल रहेला. ओने अजगर सिंह, विराट सिंह के बहन सानिया (तनुश्री चटर्जी) के मारे के साजिश रचऽता आ एह बदे एगो भड़इत हत्यारा (बिपिन सिंह) के सुपारी दे ता. एने एह बीच प्रेम (विशाल) नाम के एगो आदमी विराट सिंह के हवेली में काम करे आवत बा आ संजोग से ऊ आ सोनिया एक दोसरा से प्यार करे लागत बाड़ें. प्रेम चुपा चोरी सोनिया से शादी कर ले ता जवना बात से विराट सिंह अंजान बा.\nएक दिन विराट सिंह प्रेम के सोनिया के कमरा में देखत बा त ओकरा बर्दाश्त नइखे होत आ ऊ प्रेम के मार पीट के हवेली से भगा दे ता. ओकरा बाद विराट सिंह अपना बहिन सोनिया के एगो महफूज जगह ले जा ता आ एही दौरान अजगर सिंह विराट पर हमला कर के सोनिया के अपना कब्जा में कर ले ता. बाद में विराट सिंह आ प्रेम मिल के अजगर के मार देता बाड़ें आ सोनिया के ओह चंगुल से छोड़ा लेत बाड़ें. कहानी का आखिर में विराट सिंह के पता चलत बा सोनिया आ प्रेम के शादी के बात.\nएह फिल्म में विराज भट्ट कमाल के एक्शन कइले बाड़ें. नायिका तनुश्री चटर्जी आ शिखा अपना अभिनय के बढ़िया छाप छोड़ले बाड़ी. बाकि किरदारन में बृजेश त्रिपाठी, गोपाल राय, दीपक भाटिया, बिपिन सिंह, विनोद मिश्रा, सी.पी. भट्ट सभे बढ़िया काम कइले बा. एह फिल्म से अपना अभिनय कैरियर के शुरुआत करे वाला विशाल तिवारी अपना अदाकारी के जबरदस्त परिचय दिहले बाड़न. देवेन्द्र तिवारी के खूबसूरत फोटोग्राफी आ हीरा यादव के एक्शन तारीफ़ के क़ाबिल बा. पूरा फिल्म पर निर्देशक विशाल तिवारी के निकहा पकड़ झलकत बा. श्याम देहाती मोहक संगीत दिहले बाड़ें.\nढेर दिन बाद दर्शकन के एगो नया तरह के भोजपुरी फिलिम देखे के मिलल बा जवना में एक्शन सीन में नयापन बा. फिल्म मनोरंजन से भरपूर बिया.\n(समरजीत के रपट)\nअंजना सिंह के लाल दुपट्टा वाली के शूटिंग शुरू\nअउरी बिंदास भइली रिंकू घोष


खबर एक नजर में (29 जून 2011) – टटका खबर\nहम एह सरकार के प्रधानमंत्री हईं आ हमरा के…\n…ई बाति कहे के सोनिया जी अनुमति दे दिहले बाड़ी. जवन कुछ भी हो रहल बा ऊ सब हमरा देखरेख में. आ हम अबहीं प्रधानमंत्री बनल रहब काहे कि सोनिया जी के समर्थन हमरा मिल रहल बा.\nकुछ अइसने निष्कर्ष निकल के आइल बा प्रधानमंत्री आ पाँच गो चुनल संपादक का बीच भइल आजु के बातचीत के बाद. लोकपाल पर प्रधानमंत्री कहले कि ऊ त चाहत बाड़न कि प्रधानमंत्री के पद लोकपाल का तहत रहो बाकिर का कइल जा सकेला अगर कुछ मंत्री आ पार्टी एकरा से सहमत नइखन. प्रधान मंत्री के कहला के मतलब इहो निकलल कि आजु देश में प्रधानमंत्री बनल रहे खातिर जनता के समर्थन मिलो भा ना मिलो सोनिया के समर्थन जरुर मिले के चाहीं. ऊ ना चहींहे त केहू प्रधानमंत्री का कुरसी पर ना बइठ सके.\nपूर्णिया सीट पर भाजपा के किरण केसरी जीतली\nविधानसभा के पू्र्णिया सीट पर भइल उपचुनाव के वोट आजु गिनल गइल जवना में भाजपा उम्मीदवार आ मृत विधायक के पत्नी किरण केसरी अपना निकटतम उम्मीदवार रामचरित्र यादव के करीब छब्बीस हजार वोट से हरा दिहली.\nसाम्प्रदायिक हिंसा विरोधी बिल पर एनएसी अड़ल बिया\nदेश के सुपर पावर सोनिया गाँधी के अध्यक्षता वाली नेशनल एडवाइजरी कमिटी कहले बिया कि साम्प्रदायिक हिंसा विरोधी बिल जस के तस रही. भाजपा आ कुछ लोग एह बाति खातिर एह बिल के विरोध कर रहल बा कि एह बिल के पास हो गइला का बाद हर हिंसा के दोष हिन्दूवन पर मढ़ दिहल जाई आ अगर अल्पसंख्यक दोषियो रहीहन त ओह लोग के दोषी ना मानल जाई. हमनी क आहो भरब जा त बदनाम कर दिहल जायब आ ऊ कत्लो कर दीहें त ओकर चरचा ना होखी. एह देश में बहुसंख्यक समुदाय के बहुमत का बावजूद एह समुदाय का आपसी सिर फुटौवल का चलते देश में गैर हिन्दू पावरफुल हो गइल बाड़े आ ऊ हिन्दू हित का खिलाफ जवन कुछ कर सकेले तवन सब कुछ बेरोकटोक करे पर आमादा बाड़न.\nबिहार सरकार बिहार में डीजल आ रसोई गैस पर आपन टैक्स कम कइलसि\nबिहार सरकार काल्हु फैसला कइलसि कि रा्ज्य में डीजल पर टैक्स कम कर दिहल जाई जवना से लोग प्रति लीटर चौदह पैसा कम पर डीजल खरीद सकीहें. रसोई गैस पर टैक्स पहिलही कम कइल जा चुकल बा. बाकिर एह कटौती का बादो आम आदमी के कवनो खास राहत नइखे मिले वाला काहे कि राज्य सरकार का हाथ में बेसी कुछ हइले नइखे.\nमायावती डीजल वगैरह के दाम कम करे खातिर चिट्ठी लिखली\nयूपी के मुख्यमंत्री मायावती केन्द्र के चिट्ठी लिख के कहले बाड़ी कि काहे कि एहसे जनता पर बेसी बोझ पड़ गइल बा आ एकरा से महँगाई अउरी बढ़ी, देश भर में जनता के विरोध देख के सरकार के बढ़ावल दाम वापिस ले लेबे के चाहीं.\nबरखा का चलते बीस लोग के मौत\nयूपी में काल्हु बरखा, मकान गिरे, आ डूबे के घटना का चलते बीस लोग के मौत होखे के खबर बा. बनारस में आरती के जगहा बदल दिहल गइल बा काहे कि नदी के पानी बढ़ गइल बा. जौनपुर में ठनका गिरला से एगो लड़िका के मौत हो गइल आ तीन गो लड़िका झँउस गइल बाड़े सँ.\nचुनाइल सिपाहियन के छह महीना का भीतर बहाल कइल जाव\nपटना हाई कोर्ट आदेश दिहले बा कि अगिला छह महीना का भीतर साल दू हजार में निकलल विज्ञापन का आधार पर चुनाइल सिपाहियन के बहाल कर लिहल जाव. एह सिपाहियन के शारीरिको जाँच साल दू हजार छह में करावल जा चुकल बा बाकिर अबही ले बहाली नइखे भइल.\nपहिला दिने तेरह विकेट गिरली सँ\nकाल्हु वेस्ट इंडीज का साथ हो रहल दुसरका टेस्ट मैच में पहिलका दिने तेरह गो विकेट गिर गइली सँ. वीवीएस लक्ष्मण के ८५ रन आ सुरेश रैना के ५३ रन बनवला का बावजूद भारत के पूरा टीम चाय पियला का बाद २०१ रन बना के आउट हो गइल. बाद में खेले उतरल वेस्ट इंडीजो के तीन गो विकेट गिर गइल बा. एहसे लागत बा कि एह टेस्ट के फैसला निकल के रही आ ड्रा होखे के अनेसा नइखे.


टटका खबर, कवनो खबर छूटे ना. 12 अगस्त, शुक – टटका खबर\nटटका खबर, कवनो खबर छूटे ना. 12 अगस्त, शुक\nएजबेस्टन टेस्ट : कुक का दोहरा शतक, इंग्लैंड के सात विकेट का नुकसान पर 700 रन. वीरेन्द्र सहवाग लड्डू पर आउट.\nमुरादाबाद में दंगा का बाद हालात काबू में बा. कतहीं से कवनो नया घटना के खबर नइखे. काल्हु कर्फ्यू में दिहल ढील का समय लोग जबरदस्त खरीददारी कइल. ओहिजा काँवरियन के रास्ता एगो संप्रदाय रोक दिहले रहुवे जवना का बाद दंगा भड़कल.\nशुरुआती तेजी देखा के शेयर बाजार आजु साँझ होत होत भहराये लागल आ सेंसेक्स 219.77 अंक के गिरावट का साथे बन्द भइल.\nकेंद्रीय वित्त मंत्री प्रणब मुखर्जी आ केंद्रीय संसदीय कार्य मंत्री पवन कुमार बंसल शुक का दिने विपक्षी दल के नेता लोग से मुलाकात करके संसद के कार्यवाही ठीक से चले देबे खातिर सहयोग मँगले.\nमशहूर निर्देशक बी आर इशारा के दिमाग के नस फटला का चलते काल्हु बियफे के उनुका के अस्पताल में भरती करावल गइल.\nबिहार का कटिहार जिला में शुक का दिने महानंदा नदी में एगो नाव पलट गइल जवना से तीन लोग के मौत हो गइल. बाकिर 12 लोग के बचा लिहल गइल.\nबिहार के मुजफ्फरपुर जिला के गायघाट थाना इलाका से पुलिस आजु शुक के दू गो औरत समेत सात गो संदिग्ध नक्सलियन के गिरफ्तार कइले बिया.\nकिसान क्रेडिट कार्ड पर लिहल करजा समय पर लवटावे वाला किसानन के अब कम सूद देबे के पड़ील केन्द्र सरकार से मिले वाला सब्सिडी का चलते ई कमी आइल बा. पहिले चार रुपिया सैकड़ा देबे के पड़त रहे.\nएह साल सगरी प्रखण्ड मुख्यालय में शिविर लगा के राज्य भर में पच्चीस लाख क्रेडिट कार्ड बाँटल जाई.\nअगिला साल ले हर परिवार में कम से कम एक आदमी के बैंक खाता खोलवा दिहल जाई.\nबिहार में स्वर्णिम चतुर्भुज वाला सड़क के छह लेन के कइल जा रहल बा. एकरा अलावे राज्य के बारह गो दोसरो सड़क परियोजना पर काम होत बा.\nफाल्गु नदी उफनइला का चलते एनएच एकसौदस पर यातायात रुक गइल बा. मोदनगंज प्रखंड के मननपुर गाँव में बाढ़ के पानी सड़क पर बहत बा.\nरोहतास जिला में नक्सलियन का खिलाफ जोरदार अभियान चलावल जा रहल बा आ एह॓में कोबरा कमाँडवो के लगावल गइल बा. पिछला पखवारा नक्सली कई जगहा हमला कर के कम से कम आधा दर्जन लोग के हत्या कर चुकल बाड़े.\nहाजीपुर में निगरानी अन्वेषण ब्यूरो का छापा में बिहार राज्य खाद्य निगम के जिला प्रबंधक मनोज कुमार डेढ़ लाख रुपिया घूस लेत में रंगे हाथ पकड़ा गइले. बाद में मनोज कुमार का मुजफ्फरपुर आवास पर छापा मार के लाखो रुपिया के नकदी आ करोड़ो के सामान पकड़ल गइल बा.\nपटना के एगो विशेष अदालत काल्हु राजभाषा विभाग के निदेशक रहल ध्रुव चौधरी के आमदनी से बेसी के संपति बनवला का आरोप में गिरफ्तार कर के जेल भेजवा दिहलसि.\nकिशनगंज स्वास्थ्य विभाग आ समाहरणालय में साल 2005 में अवैध तरीका से बहाल 145 चतुर्थ श्रेणी के सेवा उच्च न्यायालय का आदेश पर खतम कर दिहल गइल.\nभागलपुर हँसडीहा मार्ग पर एगो बस मोरनपुर गाँव का लगे नदी में गिर गइला जवना से एक दर्जन काँवरिया घवाहिल हो गइले.\nपूर्वी चंपारण के छौड़ादानो स्वास्थ्य केन्द्र का भंडार से पच्चीस लाख रुपिया के एक्सपायर दवाई बरामद कइल गइल.\nहाल का दिन में भइल बढ़िया बरखा से बिहार में अबकी धान के फसल बढ़िया होखे के उमेद बा.\nकाल्हु बियफे का दिने विधानसभा के मानसून सत्र निर्धारित तिथि से एक दिन पहिलही स्थगित कर दिहल गइल. एह सत्र में पाँचे गो बइठक हो पावल आ दस गो विधेयक पारित करावल गइल. सत्र में विपक्ष आ सरकारी पक्ष का बीच जम के नोंक झोंक भइल. आ सपा विधायक इरफान सोलंकी के निलंबित तक करे के पड़ल.\nबनारस गोरखपुर आ कानपुर में क्षेत्रीय पासपोर्ट अगिला साल जनवरी से काम करे लागी जवना का बाद अलग अलग जिला में चल रहल पासपोर्ट प्रकोष्ठ बन्द कर दिहल जइहे सँ.\nघाघरा नदी गोण्डा, बाराबंकी आ अयोध्या में घटत बा त गंगा नदी बलिया आ गाजीपुर में खतरा का निशान से उपर बहत बिया. देवरिया में नदी के कटान से कई गाँव पर खतरा आ गइल बा.\nबिजनौर जिला के नजीबाबाद कोतवाली देहात मार्ग पर दौलताबाद गाँव का लगे एगो टैंकर आ टेम्पो का टक्कर में सात लोग मर गइल आ एक दर्जन घवाहिल हो गइले.\nकरनलगंज टीसन पर सरयू स्टेशन के सहायक स्टेशन मास्टर के मौत ट्रेन रुके से पहिले उतरे का फेर में हो गइल.\nपिछला चौबीस घंटा में गोरखपुर मेडिकल कॉलेज अस्पताल में इंसेफलाइटिस से चार गो मरीज के मौत हो गइल.\nकेंद्र सरकार के कहना बा कि धन के तंगी आ नौकरशाही का अड़चन से रेल परियोजना का लागत में भारी बढ़ोतरी हो रहल बा.\nगुजरात सरकार का खिलाफ वरिष्ठ पुलिस अधिकारी राहुल शर्मा के याचिका गुजरात उच्च न्यायालय खारिज कर दिहलसि.\nअंडरवर्ल्ड डॉन छोटा राजन के सहयोगी रहल बतावल जाये वाला संतोष शेट्टी के बुध तक ले पुलिस हिरासत में दिहल गइल बा. मुम्बई पुलिस शुक का दिने ई जानकारी दिहलसि.\nभारत में इजरायल के नयानियुक्त राजदूत एलन उशपिज शुक का दिने राष्ट्रपति प्रतिभा पाटील के आपन परिचय पत्र सँउपले.\nबेंगलुरू के एगो अदालत आमदनी से बेसी के संपति का मामिला में तमिलनाडु के मुख्यमंत्री जे. जयललिता के व्यक्तिगत रूप से पेश होखे के कहले बा.\nकेरल के कोझिकोड में 2006 में भइल दोहरा विस्फोट मामिला में शुक का दिने राष्ट्रीय जांच एजेंसी (एनआईए) के विशेष अदालत दू गो आरोपियन के उमिर कैद के सजा सुनवलसि.\nकेंद्रीय गृह मंत्री पी. चिदम्बरम शुक का दिने कहले कि सरकार लोकपाल विधेयक पर बतियावे खातिर तइयार बिया बाकिर एह बारे में फैसला अन्ना हजारे के लेबे के बा.\nजनता के सुरक्षा कुकुरन का भरोसे. दिल्ली में स्वतंत्रता दिवस का मौका पर सोमारे से लाल किला आ ओकरा अगल बगल के इलाका में श्वान दस्ता (डॉग स्क्वॉड) के बीस गो कुकुर भीड़भाड़ वाला इलाकन में कूड़ा के ढेर से लेके लोग के सामान तक सूंघतारें.\nस्वतंत्रता दिवस पर दिल्ली मेट्रो के सगरी स्टेशन पर अतवार दुपहरिया से 24 घंटा खातिर पार्किंग बन्द हो जाई बाकिर मेट्रो के सेवा जारी रही.\nअसम में एगो यात्री रेलगाड़ी का डिब्बा से शुक का दिने एगो ताकतवर बम बरामद कइल गइल. ओडिशा जात एह रेलगाड़ी में 500 से अधिक यात्री सफर करत रहले.\nग्वालियर में फर्जी अंक तालिका बनावे वाला गिरोह के तीन गो आदमी गिरफ्तार.\nमार्क्‍सवादी कम्युनिस्ट पार्टी (माकपा) नेता आ पश्चिम बंगाल सरकार में मंत्री रहल सुशांत घोष का पश्चिम मिदनापुर जिला वाला घर का लगे कंकाल बरामद भइला का बाद उनुका के गिरफ्तार कर लिहल गइल बा.\nपंजाब के मुख्यमंत्री प्रकाश सिंह बादल बियफे का दिने कहले कि राज्य सरकारन खातिर बेसी अधिकार मँगला का चलते उनुका के केंद्र सरकार खालिस्तानी कहत बिया.\nसंसद की स्थाई समिति ने रहस्योद्घाटक संरक्षण विधेयक का बारे में आपन रिपोर्ट बियफे का दिने संसद में पेश कइलसि. एह विधेयक में कवनो संस्था के भेदी विभीषणन के सुरक्षा देबे के बाति कहल बा. समिति कहलसि कि विधेयक का दायरे में केंद्रीय मंत्री, उच्च न्यायपालिका आ नियामक अधिकारियनो के राखल जाव.\nकेंद्रीय मानव संसाधन विकास मंत्री कपिल सिब्बल दिल्ली का शकूर बस्ती में एगो नया केंद्रीय विद्यालय के आधारशिला रखलन. एकर निर्माण रेलवे से मिलल दान वाली जमीन पर करावल जा रहल बा.\nकेंद्रीय पर्यटन मंत्री सुबोधकांत सहाय काल्हु दिल्ली से व्हील चेयर से चले वाला लोगे के निर्बाध अतुल्य भारत यात्रा के झंडी देखाके रवाना कइले आ भारत यात्रा पर निकलल शारीरिक रूप से अक्षम लोग के प्रतिबद्धता के सरहले.\nकर्नाटक : नाराज रेड्डी बंधुओं शपथ ग्रहण समारोह के बहिष्कार कइले.\nदू दिन पहिले महाराष्ट्र के पुणे जिले में किसान रैली का दौरान पुलिस गोलीबारी में तीन लोग के मौत का बाद बियफे का दिने छह गो पुलिसकर्मियन के निलम्बित कर दिहल गइल.\nकश्मीर में भइल आतंकवादी हिंसा में पिछला दस साल में 13226 लोग मारल गइले. केंद्रीय गृह राज्यमंत्री जितेंद्र सिंह.\nराजस्थान के झुंझनु जिले में बियफे का दिने 75 साल के एगो बूढ़ के टोना टोटका करे वाला बता के पीट के मुआ दिहल लोग. तीन जने के पुलिस गिरफ्तार कइले बिया.\nकांग्रेस महासचिव वी.के. हरिप्रसाद ने भारतीय जनता पार्टी (भाजपा) अध्यक्ष नितिन गडकरी के फिलिमन के जोकर बतवले बाड़न.\nसमूचा पूर्वोत्तर में 12 गो विद्रोही संगठन 17 घंटे के हड़ताल आ स्वतंत्रता दिवस समारोहन के बहिष्कार के ऐलान कइले बाड़े.\nसर्वोच्च न्यायालय काल्हु राष्ट्रमंडल खेल आयोजन में भठियरपन का एगो मामिला से जुड़ल एगो कंपनी के दू गो अधिकारियन के अंतरिम जमानत देबे से इंकार कर दिहलसि.\nनेपाल के राजधानी काठमांडू का ललितपुर कस्बा में एगो कॉलेजिया लड़िकी के हत्या से खिसियाइल लोग गरम प्रदर्शन कइल.\nनासा के एगो अंतरिक्षयान चंद्रमा पर ओह जगहा के तस्वीर खींची जहाँ अपोलो यान उतरल रहे.\nपाकिस्तान अपना देश में तालिबानी आतंकवादियन के कइल दुष्प्रचार से निपटे खातिर पश्तो भाषा में जल्दिये एगो नया टीवी चैनल शुरू करी.\nपाकिस्तान के पंजाब प्रांत के चार गो कैदी वैन से अदालत ले जात घरी वैन के ऊपरी हिस्सा काटके फरार हो गइले.\nअमेरिका में होखे वाला 2012 के चुनाव में भारतीय मूल के अमेरिकी उम्मीदवार चंदा जमा करे में जुटल बाड़े. ऊ लोग अइसन समुदाय से चंदावत बाड़े जे धनी बा, सुगठित बा, आ अब आपन राजनीतिक हैसियत बढ़ावल चाहत बा.\nअनेके अंतर्राष्ट्रीय मानवाधिकार संगठन नई दिल्ली में साल 1993 में भइल आतंकवादी हमला के साजिशकर्ता आ आतंकवादी संगठन खालिस्तान लिबरेशन फ्रंट (केएलएफ) के सदस्य देवेंद्र पाल सिंह भुल्लर के रिहाई खातिर कोशिश करत बाड़े. भुल्लर के फांसी के सजा सुनावल गइल बा.\nअमेरिका के राष्ट्रपति बराक ओबामा अमेरिका के आर्थिक संकट खातिर ओहिजा के राजनीतिक खींचतान के जिम्मेदार ठहरावत नीति निर्माता लोग से कहले बाड़न कि ऊ लोग पार्टी हित से उपर उठ के देश हित का बारे में सोचो.\nपाकिस्तान में पंजाब प्रांत के एगो कस्बा के हिन्दू आ सिख समुदाय के लोग बियफही के रक्षा बंधन मना लिहल.\nपश्चिमी लंदन में दंगा का दौरान आग बुतावे का कोशिश में झँउसल 68 साल के एगो आदमी के मौत हो गइल. अबले चार आदमी एह दंगा का चलते मर चुकले.\nस्वीडन स्टॉकहोम में लीबियाई दूतावास पर कब्ज करे के फेरा में सात जने गिरफ्तार कर.\nचीन सिचुआन प्रांत के जिचांग उपग्रह प्रक्षेपण केंद्र से पाकिस्तान खातिर एगो संचार उपग्रह के काल्हु प्रक्षेपण कइलसि.\nसंयुक्त राष्ट्र महासचिव बान की-मून के कहना बा कि लीबिया संकट के सैनिक समाधान ना हो सके.\nब्रिटिश सरकार सोचत बिया कि भविष्य में दंगा रोके खातिर सेना के इस्तेमाल कइल जाव आ पुलिस के अधिकार दे दिहल जाव कि ऊ सोशल नेटवर्क जाम कर देव. सरकार मुँह तोप के चललो पर रोक लगा सकेले.\nकांगो में एगो रेलगाड़ी पटरी से उतर गइल जवना चलते कम से कम तीन लोग के मौत हो गइल आ कुछ लोग घवाहिल हो गइले.\nरूस के उराल्स क्षेत्र में दू गो रेलगाड़ियन के टकरा गइला से कम से कम दू जने के मौत हो गइल.\nइराक में एगो मस्जिद का लगे सड़क किनारे भइल दू गो बम विस्फोट में कम से कम चार लोग के मौत हो गइल बा आ 24 जने घवाहिल हो गइल बाड़े.\nप्रतिष्ठित ‘टाइम’ पत्रिका विश्व के 12 गो माथ महिला नेता का सूची में बांग्लादेश के प्रधानमंत्री शेख हसीना के सातवां जगहा पर रखले बिया.\nअफगानिस्तान के राष्ट्रपति हामिद करजई काल्हि कहले कि ऊ अब तिसरा कार्यकाल खातिर चुनाव ना लड़ीहे.\nचीन के सिनजियांग उइगर क्षेत्र में बियफे का दिने आइल रिक्टर पैमाने पर 5.8 के तीव्रता वाला भूकम्प के झटके में कम से कम 26 लोग घवाहिल हो गइले.\nजून का महीना में औद्योगिक उत्पादन के बढ़ोतरी पिछला साल के एही अवधि का मुकाबले 8.8 प्रतिशत अधिका रहल.\nसरकार ने एयर इंडिया के अध्यक्ष आ प्रबंध निदेशक अरविंद जाधव के हटा के दुनु पद पर कवनो अंतरिम नियुक्ति करे के फैसला ले लिहले बिया.\nआजु सप्ताह के अंतिम कारोबारी दिन मुंबई शेयर बाजार में तेजी के रुख देखल गइल. सेंसेक्स 187.48 अंक चढ़ के खुलल.\nजुलाई 2011 में भारत से निर्यात में 81.8 प्रतिशत के बढ़ोतरी भइल आ निर्यात 29.3 अरब डॉलर ले पहुंच गइल.\nपारिवारिक मनोरंजन आ हँसे हँसावे वाला कार्यक्रम पेश करे खातिर मशहूर ‘सब टीवी’ अब एगो नया धारावाहिक शुरू करे जा रहल बा जवना में एगो छोट शहर के प्रेमी जोड़ा के प्रेम कहानी देखावल जाई.\nतीन गो राज्य में प्रकाश झा के चर्चित फिल्म ‘आरक्षण’ पर लागल प्रतिबंध से अमिताभ बच्चन हरान बाड़े कि आखिर एह प्रतिबंध से हासिल का होई.\nभारत की महिला बैडमिंटन स्टार सायना नेहवाल वेम्बले ओलम्पिक एरेना में एकल वर्ग के क्वार्टर फाइनल मुकाबला में हार गइली.\nअमेरिका उमेद जतवले बा कि भारत सरकार देश के प्रदर्शनकारियन से निपटे में लोकतांत्रिक संयम के परिचय दीही.\nउनुका खराब रवैया आ अनुशासनहीनता का चलते पाकिस्तान के सलामी बल्लेबाज अहमद शहजाद से पीसीबी करार ना कइलसि.\nभारत आ इंग्लैंड का क्रिकेट टीमन का बीच हो रहल तीसरा टेस्ट मैच के तीसरा दिन के खेल बरखा का चलते रोक दिहल गइल. शायद भगवानो रोवत होखीहें भारतीय टीम के खेल देख के.\nइंग्लिश क्रिकेट टीम के कप्तान रहल एलेक स्टीवर्ट के कहना बा कि अगर भारतीय टीम के कोच डंकन फ्लेचर का देखरेख में आगे बढ़े के बा त ओकरा फ्लेचर के अउरी अधिकार देबे के पड़ी.\nकबो दुनिया के शीर्ष वरीयता प्राप्त आ अमेरिका के महिला टेनिस खिलाड़ी सेरेना विलियम्स डब्ल्यूटीए रोजर्स कप टूर्नामेंट का क्वार्टर फाइनल में पहुंच गइल बाड़ि जबकि वेरा ज्वोनारेवा, मारिया शारापोवा, ली ना अउर पेत्रा क्वितोवा के हारे के पड़ल बा.\nबेहतरीन फॉर्म में चलत विश्व के शीर्ष वरीयता प्राप्त सर्बियाई टेनिस खिलाड़ी नोवाक जोकोविक अउर फ्रांस के गाएल मोनफिल्स एटीपी मांट्रियल मास्टर्स टूर्नामेंट का क्वार्टर फाइनल में चहुँप गइल बाड़े. स्विटजरलैंड के रोजर फेडरर हार गइल बाड़े.\nपाकिस्तान क्रिकेट बोर्ड (पीसीबी) टेस्ट कप्तान रहल आ क्षेत्ररक्षण कोच एजाज अहमद के जिम्बाब्वे दौरा खातिर राष्ट्रीय टीम के बल्लेबाजी सलाहकार बनवले बावे.\nभारतीय क्रिकेट टीम के सलामी बल्लेबाज गौतम गम्भीर सकार लिहले कि एजबेस्टन में चलत तिसरका टेस्ट मैच में उनुकर टीम इंग्लिश टीम के शानदार प्रदर्शन का चलते बहुते भारी दबाव में आ गइल बिया.\nपाकिस्तान के अंडर-16 फुटबाल टीम के कप्तान मुनीर आफताब के अबहियो विश्वास नइखे होत कि उनुकर टीम दक्षिण एशियाई फुटबाल महासंघ (सैफ) टूर्नामेंट के खिताबी मुकाबिला भारत के हरा के जीत लिहले बिया.\nरोजर्स कप : सेरेना विलियम्स क्वार्टर फाइनल में चहुँपली.\nविश्व के दूसरका वरीयता वाली बेल्जियम के महिला टेनिस खिलाड़ी किम क्लाइस्टर्स अपना पेट के मांसपेशियन में खिंचाव हो गइला का चलते सिनसिनाटी ओपन टूर्नामेंट से आपन नाम वापस ले लिहले बाड़ी.\nकाउंटी क्रिकेट में शानदार प्रदर्शन करके लवटल पाकिस्तानी गेंदबाज जुनैद खान अब अंतर्राष्ट्रीय क्रिकेट में बेहतरीन प्रदर्शन करे पर निगाह टिकवले बाड़न.\nविश्व की तिसरका वरीयता प्राप्त रूसी महिला टेनिस खिलाड़ी वेरा ज्वोनारेवा आ मारिया शारापोवा डब्ल्यूटीए रोजर्स कप टूर्नामेंट के एकल स्पर्धा के तीसरा दौर में हार गइल बाड़ी.\nमांट्रियल मास्टर्स : सर्वोच्च वरीयता पवले टेनिस खिलाड़ी सर्बिया के नोवाक जोकोविच क्वार्टर फाइनल मे चहुप गइले. ओने स्टार खिलाड़ी स्विट्जरलैंड के रोजर फेडरर हार के बाहर हो गइले.\nभारतीय खिलाड़ी सायना नेहवाल ओलम्पिक एरेना में हो रहल विश्व बैडमिंटन चैम्पियनशिप का क्वार्टरफाइनल मुकाबला में पहुंच गइल बाड़ी.


देखे के बा के रोकत बा तिरंगा फहरावे से – टटका खबर\nदेखे के बा के रोकत बा तिरंगा फहरावे से\nकाल्हु बनारस के नाटी इमली में भाजपा युवा मोर्चा के राष्ट्रीय एकता यात्रा चहुंपला पर आयोजित संकल्प सभा में नवजोत सिंह सिद्धू गरजलें, आजादी की शाम नहीं होने देंगे, वीरों की समाधियों को बदनाम नहीं होने देंगे. कहलें कि काश्मीर केहू के जागीर ना ह. अगर केहू रोक सकऽता त रोक के देख ले. हमनी का लाल चौक आवत बानी जा आ ओहिजा तिरंगा फहरा के रहब जा. सिद्धू पूछलन कि देश के कवनो राज्य के ओतना केन्द्रीय धन ना मिले जतना काश्मीर के दिहल जाला तबहियो ओहिजा पाकिस्तानी झंडा फहरावल जा रहल बा आ केन्द्र सरकार मूड़ी गोतले सूतल बिया. एही सभा में कलराज मिश्रा कहलें कि मुस्लिम तुष्टिकरण के पराकाष्ठा हो चुकल बा आ कांग्रेस आ ओकर सहयोगी दल अलगाववादियन के बढ़ावा देत बाड़ी सँ जवना के भाजपा चुनौती मनले बिया.


सुदीप पाण्डे छत्तीसगढ़ी सिनेमा में – Anjoria\nNov 1, 2010 छत्तीसगढ़ी सिनेमा, सुदीप पाण्डे\nभोजपुरी सिनेमा के एक्शन स्टार सुदीप पाण्डे एगो छत्तीसगढ़ी फिल्म में नायक बनल नजर आवे वाला बाड़े. निर्माता मुरली लालवानी के तीन गो फिल्म साइन कर चुकल सुदीप पान्डे के फिल्म भोजपुरी आ छत्तीसगढ़ी दुनु भाषा में बनावल जाई. शूटिंग रायपुर में चल रहल बा.\nएह में से “हमार संगी बजरंगबली” अमृता आर्ट्स का बैनर में, “राम बाबू श्याम बाबू” कल्पना मूवीज का बैनर में, आ तिसरकी फिल्म प्रीत फिल्म्स का बैनर में बनी. एकर अबही नाम नइखे राखल गइल. उम्मीद कइल जा रहल बा कि एह फिल्मन से भोजपुरी आ छत्तीसगढ़ी फिल्म उद्योगन में नजदीकी बढ़ी.\nसुदीप पान्डे के “हमार ललकार” आजुकाल्ह बाक्स आफिस पर धूम मचा रहल बा. उनकर दू गो अउरी फिल्म, “नथुनिया पे गोली मारे” आ “कुरबानी”, रिलीज खातिर तइयार बाड़ी सँ.


तहरा कहला से न रहेब हो – Anjoria\nJan 2, 2014 भोजपुरी कहानी\nजब से हम होस सम्हरनी हमरा मन में इ उमंग उठल करे कि हम एह गाँवही में रहब आ एकरा बिकास खातिर कुछ करब.\nसमय बीतत गइल आ हमरा दिल में इ उमंग दिन पर दिन जोर भइल जात रहे. बहुत समय त इ सोचही में बीत गइल कि हमरा एह गाँव के बिकास खातिर का करे के परी.\nजइसे जइसे दिन बीतत गइल हम अपना योजना के कार्य रूप देबे लगनी.\nएही बीच इहो बात सुनाइल कि गाँव के पढ़ल लिखल नवहियन के शहर ना भाग के अपना गाँवहि के बिकास में आपन बिकास समझे के चाहीं.\nइ सब सुन के हमार जोश आउर बढ़ गइल. अबही ले हम सोचते रहनी ह. अब बिकास खातिर कार्यक्रम तइयार कइनी आ सोचनी बिचरनी कि का कारन बा कि हमार गाँव एतना पढ़ल-लिखल लोग के रहला के बादो बिकास ना कर पवलस? त हम पवनी कि एह के मुख्य कारन बा पुरातन बिचार, अंधबिश्वास, अज्ञानता अउर मूढ़ता. आ इ सब के खास पकड़ बा बुढ़वन पर. जवना बुढ़वन के गाँव में बिकास खातिर सहयोग आ रास्ता देखावे के चाही, उहे बुढवा समाज, अपना दकियानूसी बिचार से नवहियन के राह रोक लिहले बा. आ एह में खास जोर एगो महा डरपोक, इज्जत के कुछ ना बुझे वाला, पईसा के सबकुछ मानेवाला पंच के बा.\nना जाने एह पंचन में कवन गुण बा जवना का चलते अधिकतर गँवार, बुढउ समाज आ अब कुछ नवहियो सब कुछ जानतो बूझत कि ओकरा कहला में रहला में हमार आ हमरा गाँव के हानि बा, तबो ओकरे कहल करेला सब.\nइ सब देख सुन के हम सोचनी कि पहिले नवहियन साथे मिल के बिचार कर लियाव कि का कइल जाव कि हमनी आ गाँव दुनो खातिर ठीक रही ?\nआ हम सब मिल बईठ के बात बिचार कइनी कि पहिले का भइल बा, ओकरा से का घटी-नाफा भइल. आगे ओकरा कहला में चलला पर का नुकसान होई इ सब बतवनी.\nइ सब सुन समझ के नवही सब समुझल कि हमनी का अबही ले बहुते अन्हार में रहनी ह. अब ओह बुढऊ समाज खासकर पंच के कहला में ना रहल जाई. अब हमनी का कुछ क के देखावल जाई. इ सब प्रण भइल.\nएह तरह से उ बुढऊ लोग के बहिस्कार क के हमनी सब बिकास के हर मुद्दा पर सोंच बिचार करे लगनी सन. अब हमनी के सब जगह से सहयोग मिले लागल त हमनी के उत्साह के पारावार ना रहे. इ देख के हमरा बुझाइल कि अब हमार मेहनत सफल हो जाई.\nलेकिन इ सुख पूरनमासी के चाँद जइसन ओही दिन से घटे लागल जब हमनी इ देखे लगनी सन कि फेर उ पंचवा का जाने कवन बिद्या,कवन मंतर मार देहलस भा कवन अइसन बात समझावे में सफल हो गइल की जवन नवही आपन आ आपना गाँव समाज के बिकास खातिर जी जान लगा देले रहले सन उहे अब सब भुलाके हमारा बिपच्छ में होखे लगलन सन.\nएह बात के जानकारी जब हमरा मिलल त हमरा गोर तर के जमीने खिसक गइल, इ सुन के एह नवही सन के भाग बुधि पर तरस आइल आ संगे संगे खीसो. का जाने कइसे इ सब के उद्धार होई ? का इ सब के गोबर काढ़े आ घासे गढ़े के लिखल बा? का इ सब अपना जिंनिगी में कुछ ना कर पइहें? इ सब का खइहे आ का हगीहे ?\nइ सब सोच के हम सोचनी कि एह सब के एह तरह छोड़ दिहला से हमरा कर्तब्य के इतिश्री ना हो जाई, हमरा कुछ करही के पड़ी.\nइ सब सोच के हमरा दिल में बुझल दिया फेर से टिमटिमाये लागल. हम सब के समझावे लगनी. नतीजा इ मिलल की. कुछ के समझ में आवे लागल. हमरा इ बिश्वास रहे कि नवही चहीहे त पहाड़ो लाँघ सकेले. हम इ काम करे खातिर कमर कस के तईयार हो गइनी.\nलेकिन हाय रे हमरा गाँव आ हमरा गाँव के नवही के भाग. इ कुछ नवही त हमार नींव खोदे के तइयारी करे लगलन सन. कहे लगलन सन कि का कारण बा कि इ एतना पढ़-लिख के गाँव नइखे छोड़े चाहत आ गाँव के बिकास के सोचत बाड़े? जरुर एह में इनकर कउनो सवारथ बा. का जाने गाँव के कउनो लईकी से त नइखन फँसल जवना चलते इ गाँव में रहे के चाहऽतारे. सुने में आइल कि इहे सब सोच के उ सब हमरा ऊपर लांछन लगावे के तईयारी करे लगलन सन.\nहाय रे दईब एक दिन उ भाई सरीखा लईका हमरा ऊपर अपना बहिन से लगा के लांछन लगा देहलस. फेर त हमार खून खउले लागल आ हम अब बिकास उकास भूला के कहनी कि एतना बड़ अछरंग! अब या त उ रही भा हम. ओकर एतना हिम्मत कि उ हमरा के अइसन कहे ? हम त एकनिए खातिर आपन नुकसान सहिओ के एह गाँव में रहे खातिर अपना के तईयार कइले बानी. आ हम चल देनी ओकरा के मारे खातिर. इ देख के कुछ लोग हमारा के ध लिहल आ कहे लागल की उ त इहे चाहऽतारे सन कि दंगा फसाद हो जाव आ इ बिकास उकास ख़तम हो जाव. हमार संघतिया लोग कहलस कि हमनी के बात करब, तू चुप रहऽ.\nफेर एकदिन इ सुने में आइल की जब ओ लईका के घरवाला के इ बात मालूम भइल त ओकर बहिन कहे लागल कि उ त हमरा के बहिन जइसन मानेले आ तू एतना नीच बात कइसे कइलऽ हऽ? घरभर के लोग डांटे लागल त ओकरा बुधि से परदा हटल आ उ रो रो के कहे लागल कि हमरा के पंचवा आ ओकर लईका सन अइसन कहे खातिर कहले रहले सन. का जाने कइसे हमार मति फिर गइल कि हम अपना हाथे आपन इज्जत ख़राब क लिहनी. आ उ आपन कपार पीटे लागल.\nइ सब सुन के हम सोचनी की हम त ओकनी आ गाँवे खातिर सब करऽतानी ओकनी के कुछ बिगड़ले नइखीं फेर उ काहे अइसन करत बाडन स? .इ का भइल कि उलटे बांस बरेली हो गइल ?\nइ सब देख के मन अनसाइन हो गइल आ हम अनमना हो के रहे लगनी. इ देखके ओकनी के इहो न बर्दास्त होत रहे. उ सब हमरा के भगावे खातिर हाँथ धो के पीछे पड़ गइल रहले सन. उ सब कहे लगले कि उनकर हाँथ गोर तूड़ देहब जा, दुआर पर बांध के मारेब सन. उ अपना के बुद्धिमान समझत बाडन आ हमनी के गवांर, अनपढ़, मुरख आ पुरातन बिचार के. हमनी का जइसन बानी ठीक बानी सन. उ के हउअन गाँव के बिकास के सोचे वाला? हमनी के बाबूजी, बाबा के मतलबी कहे वाला. इहाँ सभे आपन भला देखेला. हमनियो आपन देखब. चाहे गाँव जाए भांड में. आ ओकरा बाद ओकनी के अपना के बदमास कहाए लगलन सन, उदंडता करे लगलन सन. कहे लगलन सन कि जे हमनी के रास्ता में आई ओकरा के देख लेब स आ ओकरा के ठीक क देब स.\nइ सब सुन के हमार मन बेचैन हो गइल. खून खउले लागल. बुझाइल कि अगर इ बात बरदास्त क लेत बानी त हमरा अइसन बेइजता आदमी केहू ना होई. हम त एह गाँव के बिकास आ एह नवहियन के आगे नाहिए बढा पवनी. अब आपन इज्जतो ना रह जाई.सब लोग कहे लागी, “मार ओकरा त खून में गरमिए नइखे”. उ का करी? हम गाँधी ना रहनी कि इ बात बर्दास्त हो जाइत.\nहम चौक में जाके ओकनी के ललकरनी, “कौन ह रे बदमास जे हमरा के बांध के मारी आ हाथ गोर तूरी?” तनी आवे त हमरा के मारे. हमरा लगे कवनो हथियार त नइखे लेकिन दुनो बाजू में एतना ताकत त बा कि सब नीचन के धुरा चटा देम. तनी उ सामने त आवे यदि अपना माई के दूध पियले होखे त.’’\nएतना सुन के उ सब बदमास लाठी ले आवे दउरले सन. पासही ओकनी के दालान रहे ओह में से एगो लाठी लिआ के हमरा ऊपर चलावे के जसही चहलस हम ओकरा पीछे का ओर इसारा क के कहनी, ’ना ना सिपाही जी रउआ छोड़ दीं’. एतना कहला पर उ लाठी उठवले पीछे जसही देखलस हम कूद के ओकरा छाती पर दुनु लात से मरनी. जवना चलते उ गिर गइल तबले दुसरका लाठी चला दिहलसि. अबले हम पहिलका के लाठी उठा लेले रहीं. लाठी लेके हम बइठ गइनी आ बइठले बइठल ओकरा गोर में भरपूर जोर से मरनी. जवना चलते उ पटा के जोर जोर से चिलाए लागल. दुनू में कवनो के उठे के दम ना रहे. हम फेर ललकरनी, ‘आउर केहू बा माई के लाल त आ जाव. ओकरे के पटहा लेखा पीट के ना रख दिहनी त हमार नाम ना’.\nलेकिन का मजाल कि केहू आगे बढो.\nएह घटना का बाद हम गाँव छोड़ दिहनी आ फेर ना सोचनी ओह गाँव का बारे मं जहाँ ओइसन नराधम लोग रहेला.\nउ लोग एह सिद्धांत के पालन करे वाला ह लोग कि, ’हम त डूबबे करब तहरो के ले डूबब’. आज जब हमरा से केहू कहेला की आज के पढ़ल-लिखल लोग के गाँव में रहे के चाहीं त हमरा उ दिन याद आ जाला आ मन मसोस उठेला. एगो हूक हो जाला. हम कहेनी “ना हो ना, तहरा कहला से ना रहेब हो अइसन गाँव में.\nस्वर्ग के दुख, नरक के सुख


शिक्षा त अब धंधा बनल जा ता – Anjoria\nदिसम्बर 12, 2011 भोजपुरी, लस्टम पस्टम\nजान जा भाई रामचेला, अब त शिक्षा जइसन पुण्य कामो धंधा बनत जा ता. जब से सेठ साहूकार लोग के ई बुझाइल कि पढ़ा के बड़हन आदमी बनावे के सपना बेचल जा सकेला तबसे ऊ लोग शिक्षा में हाथ गोड़ चलावे लागल लोग. पहिले सेठ लोग शिक्षा खातिर दान देत रहे आ बेसी से बेसी इहे चाहत रहे लोग कि उनकर बाप चाहे दादा चाहे अउरी केहु के नाँव से इस्कूल खुल जाव. लेकिन पढ़ावे लिखावे के काम पूरा मास्टर साहेब लोग के हाथ में रहत रहे. लेकिन आजु काल्हु त पूरा शिक्षा के उद्योग बना दिहल गइल बा आ सेठ लोग आ उनकर बड़हन बड़हन एकाउंटेंट लोग एकर काम काज सम्हार लिहल लोग.\nशिक्षा त ओही दिन से धंधा बन गइल जबसे ट्यूशन के रिवाज शुरू भइल. अपने गाँव में देखऽ जगधर माट साहेब के, ना त बांके बाबू के. उनुका दुअरा रोज साँझि के पाँच सात गो लइका लउकत रहले सँ. ऊ लोग कबहु लइकन के अपना दुअरा पर पढ़ावे के पइसा ना लेत रहे लोग. लेकिन इहो बात ना रहे कि एकदम पइसा ना लेत रहे लोग. ऊ लोग उहे लइकन से पढ़ावे के पइसा लेत रहे लोग जेकरा घरे जाव लोग पढ़ावे खातिर. कबीर दास जी कहले बाड़े कि\nगुरु गोविंद दोउ खड़े का के लागू पाँय\nबलिहारी ऊ नोट के जे गुरू को लिया बोलाय.\nट्यूशन जबले ट्यूशन रहे तबले मास्टर साहेब के तनखा से बेसी ट्यूशन से आमदनी ना होत रहे. बस ओकरा से काम भर चले. जबसे ट्यूशन कोचिंग बन गइल तबसे ओकर कमाई मास्टर साहेब के तनखा से कई गुना बेसी हो गइल. हम त कलकाता गइल रहीं त एक हो गो मास्टर अइसन देखनी जे सौ सौ लइकन के पढ़ावत रहे लोग..\nई जान लऽ कि कवनो धंधा जब खूब बड़हन हो जाला तब ऊ ७द्योग कहावे लागेला. आ धंधा अपने से ना बढ़े, ओकरा के बढ़ावे के पड़ेला, फइलावे के पड़ेला. अब जवन मास्टर ट्यूशन के फइलावे के चक्कर में रहेला ऊ कबो किलास में ठीक से ना पढ़ावे. घर में खूब पढ़ावेला. सोझ बाति बा कि जे लइका खाली इस्कूल में पढ़ी ओकरा कम नम्बर आई. अब हार के लइका लोग मास्टर साहेब के गरे बोलावे लागेला लोग.\nअब जइसे शिक्षा के उद्योग के चांस लउकल बस चट दे नेताजी लोग बियाबान में जमीन ले के इंजीनियरिंग कॉलेज खोले लागल. जेतहत घर ओकरा से बड़हन ओकर बोर्ड आ ओह में मशीन के नाम पर एगो पेंचकसो ना भेंटाई. लेकिन तबो ओह में लइका नाँव लिखइहें सँ, काहे कि ऊ इस्कूल से एम ए चाहे बी ए के सर्टिफिकेट ना मिली बलुक इंजिनियरिंग के डिग्री भेंटाई. अब जइसन कॉलेज वइसने इंजीनियर निकली लोग. बस जे इंजीनियर वगैरह के अबही दुनिया में इज्जत बा अब दुनिया ओही के बाद वाला पीढ़ी के लइकन के देख के हँस के निहाल हो जाई. देश के नाम कइसन होई ई अंदाजा लगा सकेलऽ.\nOne thought on “शिक्षा त अब धंधा बनल जा ता”\nदिसम्बर 14, 2011 को 12:38 पूर्वाह्न पर\nपटना में त अकेले एगो आदमी दू-तीन हजार लइकन तक के पर्हा रहल बाड़े।


मि॰ जुगाड़ूलाल : महुआ टीवी पर हँसे हँसावे वाला धारावाहिक – Anjoria\nदिसम्बर 17, 2010 धारावाहिक, महुआ टीवी, मि॰ जुगाड़ूलाल\nपिछला ६ दिसम्बर से भोजपुरी के लोकप्रिय मनोरंजन चैनल “महुआ टीवी” पर सोमार से बियफे ले रोज रात आठ बजे से “मि॰जुगाड़ूलाल” देखावल जा रहल बा जवन देखेवालन के खूब हँसा रहल बा.\nपटकापुर गाँव में एगो परिवार में ढेर जोगाड़ लगवला का बाद जनमल लड़िका के नामकरण का दौरान पंडित जी ओकर नाम जुगाड़ूलाल राख देत बाड़न. साथही एगो भविष्यवाणिओ कर देत बाड़न कि जब ई लड़िका २१ साल के हो जाई तब एकर मुलकात सदी के महानायक से होखी आ उहो एह लड़िका के जुगाड़ू कला के प्रमाणित करीहें. समय गुजरत बा आ जब जुगाड़ूलाल २१ साल के हो जात बाड़न त उनकर मुलाकात सदी के महानायक अमिताभ बच्चन से होत बा. बच्चन के गाड़ी गाँव का सामने गुजरत में बिगड़ जात बिया जवना के जुगाड़ुलाल अपना जुगाड़ से ठीक कर देत बाड़न. ओकरा बाद अमिताभ बच्चन ओकर नाम मि॰जुगाड़ूलाल कर देत बाड़न आ जुगाड़ूलाल के नाम पूरा जवार में फइल जात बा. सभे केहू उनका जुगाड़ के फायदा उठावत बा. कहाये लागत बा कि रांशन का दूकान पर लमहर कतार होखो, परचून का दूकान पर तेल ना मिले, नल में पानी ना आवत होखे, भा बिजुली चल गइल होखे तबो परेशानी के बाति नइखे काहे कि आ गइल बाड़न जुगाड़ूलाल !\nएह धारावाहिक के निर्माण अश्विनी धीर कइले बाड़न जे एह से पहिले “आफिस आफिस” आ “लापतागंज” जइसन धारावाहिक आ “अतिथि तुम कब जाओगे” आ “यू मी एन्ड हम” जइसन फिल्म बना चुकल बाड़न. जुगाड़ूलाल के टाइटिल भूमिका प्रणय दीक्षित करत बाड़न आ मुख्य कलाकारन में महेश कवल, प्रिया पाण्डे, सोनाली गुप्ता, जीतु, आ काजल खन्ना के नाम बा. कार्यकारी निर्मात्री महुआ विनीता उपाध्याय हई.


टटका खबर (शनिचर,3अक्टूबर 2015) – टटका खबर\nटटका खबर (शनिचर,3अक्टूबर 2015)\nसारण जिला के गड़खा इलाका के बाजितपुर गांव में मंदिर पर बाजत लाउडस्पीकर बंद करावे खातिर दोसरा समुदाय के कुछ लोग मंदिर के पुजारी से मारपीट क दीहल. घवाहिल पुजारी के गड़खा पीएचसी पर भरती करावल गइल बा. उनुका बयान पर गांवे के चार गो मुसलमान पर मुकदमा लिखला का बावजूद पुलिस तहकीकात करे में लागल बिया आ आरोपियन के गिरफ्तारी नइखे कइले.\nकबो लालू के बहुते करीबी रहल छपरा के राजद नेता आ बिहार के मंत्री रहल उदित राय काल्हु शुक का दिने राजद के तज दिहलन आ अब निर्दलीय चुनाव लड़े के एलान कइले बाड़न.\nसारण जिला के जलालपुर उच्च विद्यालय के सभा कक्ष में गांधी जयंती के मौका पर चलत आयोजन का बीचे एगो पागल सियार घुस गइल आ तीन चार आदमी के हबक लिहलसि. बाद में गांव के लोग ओह पागल सियार के लाठी से पीट के मार दीहल.\nसारण जिला के मकेर इलाका के एगो गाँव में अपना घर में अकेले सूतल एगो औरत से ओही गाँव के दू गो बदमाश बलात्कार क दिहले स. राजू सहनी आ सोनी सहनी नाम के एह आदमियन पर केस लिख लिहले बिया पुलिस आ महिला के डाक्टरी जाँच खातिर भेज दिहले बिया.\nचार गो थाना के इलाका काट के बनावल सिवान के जीबी नगर थाना के तैंतीस साल बाद एफआईआर लिखे के अधिकार मिल गइल. पहिले एह थाना के लोग के चार चार गो थाना का बीच छिछियाए पड़त रहुवे जवन ओह लोग के पुरान थाना रहुवे.\nमैरवा टीसन का माल गोदाम का नियरा गिट्टी चुनत दू गो लड़िकन के मौत शुक का दिने मौर्य एक्सप्रेस से कटइला का चलते हो गइल.\nगोपालगंज जिला जेल पर प्रशासन के छापेमारी का बाद कैदियन का लगे से दू गो मोबाईल सेट, सात गो सिम, हेडफोन आ चार्जर वगैरह भेंटाइल.\nरोहतास जिला के करगहर थाना पुल का लगे शुक का भोरे एगो ट्रक आधा दर्जन गुमटियन के धसावत एगो घर में घुस गइल जवना से ओह घर में रहत परिवार घवाहिल हो गइल. तीन जने के खराब हाल में अस्पताल में भरती करावल गइल. बाद में ओह लोग के वाराणसी रेफर कर दिहल गइल जहाँ 70 बरीस के बूढ के मौत हो गइल आ बाकी दुनू के हाल खराब बतावल जात बा.\nभोजपुर जिला में आरा-सासाराम स्टेट हाईवे पर बचरी फाल का लगे शुक का भोर एगो बस पलट गइल जवना से करीब एक दर्जन सवारी घवाहिल हो गइले.\nबिहार के बांका में चुनाव सभा करत प्रधानमंत्री नरेन्द्र मोदी लोग से एनडीए के जितावे के गोहार लगवलन. कहलन कि बिहार पूंजीवाद, अहंकारवाद आ गैरवंशवाद के आजमा लिहले बावे आ अब समय आ गइल बा कि विकासवाद के आजमा के देखे. कहलन कि बिहार के लोग एह साल दू बेर दिवाली मनाई. एक बेर जहिया विधानसभा चुनाव के रिजल्ट निकली आ दुसरका बेर दिवाली का दिने. एह सभा में रामविलास पासवान, उपेन्द्र कुशवाहा, आ जीतन राम मांझी समेत अउरियो नेता लोग भाषण दीहल.\nसमस्तीपुर के मोरवा में महागठबन्हन के चुनाव सभा में मुख्यमंत्री नीतीश कुमार एनडीए के आलोचना करत कहलन कि ओकरा लगे कवनो विजन नइखे. केन्द्र में एनडीए सरकार के राज में महँगाई बहुते बढ़ गइल बा आ अब त लोग के थरिया से दालो गायब हो गइल बा.\nराजद अध्यक्ष लालू प्रसाद बेगूसराय के भगवानपुर में बोलावल जनसभा में भाजपा पर फिरकापरस्ती बढ़ावे के दोस लगवलन. ओने भाजपा चुनाव आयोग से शिकायत कइले बिया कि लालू प्रसाद के बयानबाजी में सभ्यता के हर सीमा लाँघ दीहल जात बा आ उनका पर अंकुश लगावे के जरुरत बा.\nकांग्रेस अध्यक्षा सोनिया गांधी आज शनिचर का दिने कहलगांव से कांग्रेस के चुनाव प्रचार के शुरूआत करीहें.\nसुने में आवत बा कि बिहार चुनाव पर बीसन हजार करोड़ के सट्टा लाग चुकल बा. एह सट्टा बाजार में कुछ दिन पहिले ले महागठबन्हन के हालत मजबूत बतावल जात रहुवे बाकिर अब एनडीए के जीते के बात कहल जात बा. एनडीए के 135, जदयू के 60-62, राजद के 35 से 36 आ कांग्रेस के सीट अंगुरी पर गिने जोग बतावल जात बा.\nउत्तर प्रदेश में अब लैपटॉपो बाँटे में आरक्षण क दीहल गइल बा. अब सामान्य वर्ग के विद्यार्थियन के लैपटाप ना दीहल जाई आ कोटा वाला विद्यार्थियने का बीच लैपटाप बांटल जाई.\nबलिया जिला के बैरिया इलाका के दया छपरा गाँव में एगो नया बियाहल कनिया के जरा के मरला का बाद नदी में बहवा देबे के केस लिखवला का बाद पुलिस नौरंगा घाट पर जाल फेंकवा के ओकर लाश निकलवा लिहलसि आ ओकरा मरद के गिरफ्तार कर लिहलसि. कनिया सहतवार गाँव के रहुवे.\nदेवरिया जिला के खुखुंदू इलाका के दुलहू गांव के एगो आदमी के मौत राजस्थान के जैसलमेर में होखला के खबर शुक का दिने गांवे चहुँपल. ऊ ओहिजा कमाए गइल रहुवे. अइसने घटना खामपार इलाका के भठवा तिवारी गांव के दू जने का साथे भइल बा. एगो के मौत गोवा में आ दुसरका के मौत दुबई मे होखला के खबर गांवे आइल बा. इहो लोग कमाई करे गइल रहुवे.\nदेवरिया के सलेमपुर इलाका में अनुआपार का नियरा ट्रेन से कटा के एगो बूढ़ के मौत हो गइल. पुलिस लाश के कब्जा में ले के ओकर पहचान पता करे में लागल बिया.\nगाजीपुर के सुजावलपुर चौराहा का लगे शुक का दुपहरिया ट्रक से कचरा के सात बरीस के एगो लड़िका के मौत का बाद खिसियाइल लोग दू घंटा ले जमानियां मोड-सुहवल रोड जाम क दीहल आ ट्रक पर तोड़फोड़ कइलसि.\nबड़हलगंज के मदरहा घाट पर शुक का सबेरे दोस्तन संगे नहाए गइल दू गो नवही डूब के मर गइलें. तीन घंटा के मेहनत का बाद पुलिस दुनू के लाश गोताखोरन के मदद से निकलवा लिहलसि. ई दुनू नीबी गांव के रहलन.\nराष्ट्रीय स्वयंसेवक संघ के सरसंघ चालक मोहन भागवत9से 12 अक्टूबर ले गोरखपुर में होखीहें जहाँ ऊ संघ के पूर्वी उप्र के क्षेत्रीय कार्यकर्ता बइठक में शामिल होखीहें.\nसी बी आई शुक का दिने उत्तर प्रदेश में भइल करोड़ो रुपिया के एनआरएचएम घोटाला ले के यूपी के मुख्यमंत्री रहल मायावती से तीन घंटा ले उनुका दिल्ली निवास जा के पूछताछ कइलसि. सीबीआई के कहना बा कि मायावती कुछ खास सवालन के जबाब देबे से महटियावत नजर अइली.\nबियफे से देश भर के ट्रांसपोर्टर हड़ताल कर दिहले बाड़न जवना से कई जगहा दूध आ फल के सप्लाई पर किल्लत आवे लागल बा. ई लोग टोल टैक्स खतम करावल चाहत बा जबकि सरकार के कहना बा कि टोल टैक्स खतम ना कइल जा सके.\nनेपाल के नयका संविधान का हिसाब से प्रधानमंत्री चुने के काम शुरु हो गइल बा. मौजूदा प्रधानमंत्री सुशील कोइराला कहलन कि राष्ट्रपति से नयका प्रधानमंत्री चुनवावे के कहल जाई. संसद के सत्र शुरु होखे से सात दिन का भितरे प्रधानमंत्री चुन लेबे के बा.\nअफगानिस्‍तान में सेना आ तालिबानियन का बीच कुंदूज पर काबिज होखे के लड़ाई में नाहियो त साठ जने के मौत हो चुकल बा आ साढ़े चार सौ से बेसी लोग घवाहिल भइल बा. अफ़ग़ानिस्तान के राष्ट्रपति अशरफ ग़नी के दावा बा कि सेना कुंदूज के अधिकतर इलाका पर कब्‍जा क लिहले बिया.\nशुक का दिने भारत आ दक्खिन अफ्रीका का बीच हिमाचल प्रदेश के धर्मशाला में खेलल गइल पहिलका बीसबीसा में भारत के हार हो गइल. भारत पाँच विकेट पर 199 रन बनवले रहुवे जवना के तीन विकेट गँवा के दक्खिन अफ्रीका पार क लिहलसि.\nअपना बेटी शीना बोरा के हत्या करे के आरोपी इंद्राणी मुखर्जी काल्हु जेल में दवा के कुछ गोली खा के जान देबे के कोशिश कइली. उनुका के मुंबई के जेजे अस्पताल में भरती करावल गइल बा जहाँ ऊ इलाज का बावजूद बेहोशी में बाड़ी आ उनकर हालत खराब बतावल जात बा.\nरूसी वायु सेना सीरिया के राष्ट्रपति बशर अल-असद के विरोधियों का खिलाफ लगातार तिसरको दिने हवाई हमला कइलसि बाकिर कहल जात बा कि ओकर हमला इस्लामिक स्टेट पर ना हो के ओकरा से लड़त विरोधियने पर होखत बा.\nTags: News in Bhojpuri, खबर भोजपुरी में, गोरखपुर, टटका खबर, देवरिया, बिहार विधान सभा चुनाव, मैरवा, सारण


'छठि' याद अवला से अँखिया में बचपन जीये लागल! - IV24 News and Infotainment\nHomeराष्ट्रीयउत्तर प्रदेश‘छठि’ याद अवला से अँखिया में बचपन जीये लागल!\n‘छठि’ याद अवला से अँखिया में बचपन जीये लागल!\nOctober 31, 2019 उत्तर प्रदेश 0\nडाकेटर पिरीथिबीनाथ पाँड़े-\n‘छठि’ के नउवा सुनि के आपन गाँव, घर, दुआरि, डेरा, खरिहान, बर-बनिहार आ पाँड़े पोखरा याद आवे लागल। मुँड़ी पर फल-फूल, सिंघाड़ा, ठेकुआ, पूआ-पूड़ी, ठेकुआ, भीगल चाना, उखि के गेंड़, सिंहाड़ा, नीबू, पटउरा, सरीफा, मुरई (पतई लेके) तिल-तिलौरी, गूर, बतासा खुटकी, लचिदाना, कोन, सिंहाड़ा के हलुआ से भरल सूप, सूपली, दीया-दीयरी, अगरबत्ती, आ रँगल-चँगल बड़की डलिया-दौरी रखल सब याद आवे लागल।\nलोरि रुके के नाव नइखे लेत। गँउआ के आपन बचपन अँखिया में जीये लागल। उहो एगो समय रहे। अब त सब हेनर-बेनर होई गईल। जब अपने खूनवा पटीदार बनल बुझाए लागल त औरी के का कहल जाई। अपने घरवा के लोगवा एतना चटक आ चटकोर लउके लागल कि मानवाँ फाटे लागल।\nना अब गाँव बा, ना घर बा आ ना दुआरि रहल; ना डेरा बा, ना खेत बा, ना खरिहान बा, ना गाइ बा, ना बैल बा, ना बछवा-बछिया बीया, आ नाहीं बाग-बगइचा बा। सब बिलाइ गइल, उधियाइ गईल। सब बेकति मरि गइल, आ जीअतो मरला लेखा बुझाये लागल। हेराइ गइल; बिछुड़ि गइल; भुलाइ गइल गँउवा के डाँड़-डँड़ार। अब त केहू के खोजहूँ के मन ना करेला। जब दियानत में कवनो खोटि आ जाला नू त मनवा सब केहू से फाटि जाला। ना उधो के लीहल आ ना माधो के दीहल। ना मूअला में आ न जियला में। एही से नू कहल जाला, एइजा सब केहू स्वारथ के पुतला बा।\nआ ईहो साँचि बा ओने की ओर से आपन जिनगी बैरंग चिट्ठी-पतर लेखा होई गइल बा।\nइ त एगो हावा के झँकोर हवे आ भाव के हिलोर हवे। मनवा ना मानल ह त लिखि देहनी हाँ; बाकिर इहो बतिया सही बा कि इ पानी के बुदबुदवा हवे, जलदिये फूटि जाई।\nजइसे घाव पाकि जाला त फोड़ा बनि जाला आ अचके में फूटि-फाटि के अकोर हो जाला; ओही तरी, हमार छठि आ घरि-दुआर के मोह फूटि-फाटि के अकोरि होइ गइल बीया। साँचो कहीं त अब ना त छठि मइया बाड़ी आ ना साँचका पूजाई। खाली बा त एगो डरि बा; जब तक जीयत बाड़ू मनावत रह छठि के।\nकुछू बुझाइल कि ना हो।\n(सर्वाधिकार सुरक्षित : डॉ० पृथ्वीनाथ पाण्डेय, प्रयागराज; ३१ अक्तूबर, २०१९ ईसवी)\nचौराहे पर खड़ी जवानी


टटका खबर, बुध, वैशाख अँजोरिया सप्तमी, 2078 विक्रमी – टटका खबर\nMay 19, 2021 चंपारण, जौनपुर, देवरिया, पालघर, पूर्वांचल विश्वविद्यालय, बलिया, मिर्जापुर, शेयर बाजार, सारण, सोनभद्र\nतीन गो निर्दोष साधुवन के बेदर्दी से हत्या कइला के पाप से शापित महाराष्ट्र के पालघर जिला में चक्रवाती तूफान ताउते साढ़े तीन सौ मकानन के नुकसान चहुँपवलसि आ तीन जने के जान ले लिहलसि. जब जब पालघर के नाम सुने के मिलेला तब तब ओह साधुवन के मौत के दृश्य आँखिन को सोझा दहकावे लागेला.\nसूचना के अधिकार का तहत माँगल गइल जानकारी से पता चलल बा कि केंद्र में नरेंद्र मोदी के सरकार वनला का बाद से अबले डेढ़ दर्जन आईपीएस अधिकारियन के जबरिया सेवा मुक्ति दीहल गइल बा. एकरा अलावे पाँच जने पर मुकदमा चलावे के अनुमति दीहल गइल बा आ करीब दू दर्जन आईपीएस अधिकारी निलंबित चलत बाड़ें.\nजौनपुर जिला के जलालपुर इलाका के सिरकोनी गॉव का मुसहर बस्ती में परसो सोमार का दिने लागल आग में कई गो मढ़ई जर के राख हो गइली सँ. एह आग का चपेया में 50 बरीस के एगो बीमार मेहरारु के मौत हो गइल.\nसोनभद्र जिला के राबर्ट्सगजं शहर का फ्लाईओवर पर तेज रफ्तार से जात बाइक सवार के बाइक बेकाबू हो के डिवाइडर से टकरा गइल आ उधियात फ्लाईओवर से निचे गिर गइल. एह हादसा में बाइक पर सवार दू गो नवहियन के मौत ठाँवे पर हो गइल.\nबलिया जिला के खेजूरी थाना का बहेलिया गाँव में माटी डलवावे के लेके दू गो पड़ोसी परिवारन में लड़ाई हो गइल. एह मारपीट में घवाहिल चार लोग में से एगो बूढ़ के मौत काल्हु मंगल का दिने हो गइल.\nपश्चिम चंपारण जिला के पिपरासी थाना के गौरेया गाँव में एगो पाँच बरीस लईका के मौत पानी भरल गड़ही में गिरला से हो गइल.\nबलिया जिला के फेफना थाना के पाँच गो सिपाहियन के निलंबित कग दीहल गइल जब एगो वायरल वीडियो में देखल गइल कि कइसे ई लोग सोमार रात गंगा नदी में बहत आइल एगो लाश के अंतिम संस्कार बेहूदा तरीका से कइल.\nसारण जिला के डोरीगंज इलाका के बलवन टोला के एगो आदमी नदी में नहाए गइल बाकिर गहीर पानी में डूबे लागल. लोग तुरते ओकरा के निकाल के अस्पताल ले गइल बाकिर तबले ओकर मौत हो चुकल रहुवे.\nमिर्जापुर जिला के जिगना इलाका के गुनौरा गाँव के एगो औरत के करेंट लगला से मौत हो गइल. ऊ पेटो से रहुवे.\nसारण जिला के बनियापुर इलाका में पेट्रोल पंप का लगे खड़ा ट्रक के तलाशी लिहला पर ओहमें विदेशी शराब के 316 कार्टन लादल मिलला का बाच पुलिस ओकरा ड्राइवर के गिरफ्तार कर लिहलसि.\nदेवरिया में सरकारी कोरोना अस्पताल में भरती मरीजन के उनुका परिवार के लोग अब बाहर लगावल टीवी पर देख सकेला. जिलाधिकारी आशुतोष निरंजन के निर्देश पर लगावल एह टीवी से मरीजन के देखरेख में पारदर्शिता आई.\nवीर बहादुर सिंह पूर्वांचल विश्वविद्यालय में राष्ट्रीय शिक्षा नीति 2020 का हिसाब से समान पाठ्यक्रम शैक्षिक सत्र 2021 -22 से लागू कइला का बारे में विचार करे खातिर मंगल का दिने आनलाइन बइठक कुलपति प्रो. निर्मला एस.मौर्य का अध्यक्षता में भइल. तय कइल गइल कि 25 मई तकले हर विषय के अध्ययन परिषदन के बइठक करवा के संस्तुति विश्वविद्यालय के भेज दीहल जाव.\nदेश के शेयर बाजारन में काल्हु मंगल का दिने लगातार दूसरको दिन जोरदार लिवाली देखल गइल आ सेंसेक्स सेंसेक्स 50 हजार पार कर गइल. निफ्टी 15100 से उपर बंद भइल. बाकिर दुनिया के बाजारन से मिलत संकेत बतावत बा कि बिकवाल आजु आपन दम देखइहें आ बाजार में गिरावट देखे के मिल सकेला.


टटका खबर, शनिचर, १० जुलाई – Anjoria\nटटका खबर, शनिचर, १० जुलाई\nहुर्रियत के शब्बीर वानी गिरफ्तार\nशब्बीर आ गुलाम अहमद डार के बातचीत रिकार्ड भइला का बाद हुर्रियत कांफ्रेस के कट्टरपंथी नेता शब्बीर अहमद वानी के काल्हु गिरफ्तार कर लिहल गइल बा. ऊ दुनु दस पन्द्रह लोग के प्रदर्शन का दौरान मरवावल चाहत रहले. जम्मू काश्मीर के मुख्यमंत्री उमर अब्दुल्ला कहले बाड़न कि हालिया घटनाक्रम से उनका सरकार के साख गिरल बा तबहियो ऊ अपना जिम्मेदारी से भगीहे ना. काश्मीर के विपक्षी मुख्यमंत्री से इस्तीफा देबे के माँग करत बाड़े.\nवीटो भले देर से मिले बरोबरी के हक तुरते मिले के चाहीं\nभारत अपना तरफ से समझौता के राह सुझवले बा कि संयुक्त राष्ट्र संघ में नयका स्थायी सदस्य बने वाला देशन के वीटो के अधिकार भले पन्द्रह साल का बाद मिलो बाकिर तबले ओहू लोग के अमेरिका आ रुसे का तरह बरोबरी के अधिकार दिहल जा. भारत के अनेसा बा कि सुरक्षा परिषद में चल रहल वीटो अधिकार के चर्चे के वीटो जन कर दिहल जाव.\nबनारस में बूढ़ पति पत्नी के हत्या कर के लूटपाट\nबनारस का सिकरौल में टाफी कारखाना चलावे वाला बासठ साल के संतोष केजरीवाल आ उनका साठ साल के मेहरारू निर्मला के घर में सूतला घरी गरदन दबा के मार डालल गइल आ ओकरा बाद ओह कमरा में लूटपाट कर के हत्यारा गायब हो गइले. बगल का कमरा में सूतल बेटा पतोह के कुछ ना पता चलल. पुलिस मामिला के जाँच कर रहल बिया आ ओकरा अनेसा बा कि केहु करीबिये आदमी ई काम कइले बा.\nइनसैट चार बी में खराबी का चलते कई गो चैनल पर असर\nभारत के संचार उपग्रह इनसैट चार बी के मार्च २००७ में प्रक्षेपित कइल गइल रहुवे आ ओकरा बारह साल ले काम करे के रहुवे. बाकिर सात जुलाई के ओकरा विद्युत प्रणाली मे गड़बड़ी आ गइल जवना से ओकरा आधा ट्रांसपोंडर बन्द हो गइल. एह चलते कई गो टेलीविजन चैनलन पर असर पड़ल बा. अब विशेषज्ञ एह कोशिश में लागल बाड़े कि बन्द हो गइल कुछ ट्रांसपोंडर केहू तरह चालू हो जा सँ भले ओकनी से कमे काम लिहल जा पाव.\nयूपी के मैनेजमेंट कालेजन के अपने मैनेजमेंट खराब बा\nअखिल भारतीय तकनीकि शिक्षा परिषद बीएचयू के प्रबन्ध संकाय के डा॰आलोक राय के यूपी के निजी मैनेजमेंट कालेजन के सर्वे करे के काम सँउपले रहे जवना के नाम रहे क्वालिटी आफ टीचिंग इन सेल्फ फाइनेंस्ड मैनेजमेंट इंस्टीच्यूट्स आफ यूपी. आपन काम कइला का बाद डा॰ राय देखले कि एह कालेजन में ढंग के प्रबन्ध नइखे. विद्यार्थी आ फैकल्टी दुनु निराश बाड़े. पढ़ावे के ना त सही माहौल बा ना सही सुविधा. एह चलते प्लेसमेंटो के हालात खराबे बा. फैकल्टी के लोग दोसरा नौकरी के तलाश में बा बाकिर विद्यार्थी कहाँ जइहें.\n४८ साल बाद सेना के जवान के लाश मिलल\nसाल १९६२ का भारत चीन युद्ध का दौरान गायब सेना के जवान कर्मचंद का बारे में अनुमान रहे कि ओकरा के चीन बंदी बना लिहले बा. ओकर इंतजार करत बाप महतारी दुनू आजु से पचीस साल पहिलही स्वर्गवासी हो चुकल बाड़े. कर्मचंद के जब मौत भइल त ऊ एकइस साल के रहुवे आ अबही शादियो ना भइल रहे. ओकर लाश बर्फ में दबा गइल रहे. अब रास्ता बनावत में बर्फ हटावल गइल त ओकर लाश मिलल. पाकिट में पड़ल पहचान पत्र से ओकर पहचान भइल. अब सेना कर्मचंद के लाश ओकरा पैतृक गाँव हिमाचल के अगोजर ले जा के अंतिम संस्कार करवाई. कर्मचंद के केहू वारिस नइखे आ आखिरी संस्कार ओकर भतीजा करी.\nअब चीनी के दाम पर से सरकार आपन नियन्त्रण हटाई\nचरचा बा कि केन्द्र सरकार अब चीनी के दाम पर से आपन नियन्त्रण हटा ली आ चीनी मिल अपना मनमानी दाम पर चीनी बेचीहे. सरकार किसान के गन्ना के दाम जरुरे तय कइल करी आ खुला बाजार में चीनी जारी करे के अधिकारो अपने लागी राखी. ई जानकारी काल्हु क्रिकेट मंत्री, ओफ्फ गलती हो गइल, कृषि मंत्री शरद पवार दिल्ली में चीनी मिल मालिकन का फेडरेशन का बइठक में दिहलें.\nबलिया में बिजली खातिर हाहाकार\nपिछला छह दिन से बलिया शहर में बिजली खातिर हाहाकार मचल बा. कवनो दिन ठीक ठाक बिजली नइखे मिल पावत. काल्हु त बमुश्किल पांच घंटा बिजली मिलल. एह चलते कई जगहा पिये के पानीओ के संकट आ गइल बा. विभाग अतने बतावत बा कि एगो ट्रांसफर के जरला का बाद ओकरा के बदले के काम चलत बा. बाकिर बदलइलो का बाद बिजली ओहि तरह से गायब बा जइसे मानसून के बरखा. काल्हु खूब करिया करिया बदरी लउकली सँ,बुझाइल कि जम के बरखा होखी बाकिर बलिया जिला में कुछेक जगहा बरखा भइल आ शहर अछुता रह गइल.\nअगिला तीन साल में बहुते दवाईयन के पेटेंट खतम हो रहल बा\nअमेरिका में अगिला तीन साल में करीब सत्तर अरब डालर के दवाईयन पर पेटेंट के अवधि खतम हो जाई आ भारत के दवाई कंपनी जेनरिक दवाई बना के एह मौका के फायदा उठा सकीहें. ई जानकारी काल्हु दिल्ली में फार्मासिस्टन के सेमिनार के संबोधित करत राष्ट्रपति प्रतिभा देवीसिंह पाटिल दिहली. कहली कि देश में फार्मासिस्टन के जरुरत बहुते बढ़े जा रहल बा आ एकरा शिक्षा के सुविधा बढ़वला के जरुरत बा.\nफीफा वर्ल्ड कप में एक जने के हार तय बा. हम टीम के बात नइखी करत. बात हो रहल बा आक्टोपस बाबा पाल के आ सिंगापुर के तोता मनी के. पाल फाइनल में स्पेन के जीत के बात कहले बा त मनी के भविष्यवाणी नीदरलैण्ड खातिर बा. एह से कम से कम सट्टेबाजन के धंधा चमक जाई. दुनु टीम खातिर लोग सट्टा लगाई आ अब त एहू पर सट्टा लागी कि के सही बा. वइसे आक्टोपस बाबा आजु का मैच का बारे में जर्मनी के जीते के भविष्यवाणी कइले बाड़े. काल्हु जब पाल बाबा फाइनल के विजेता के भविष्यवाणी करे जात रहले त पूरा यूरोप में ओकरा के लाइव देखावल गइल. अबकी का फाइनल में दुनु टीञ यूरोपेे से बा.\nPrevious Post: When Rani Chatterjee cried with emotion\nNext Post: अन्हरिये बनल रहीत